amanoisuno/poet huggingface dataset:
湖上春晚 釋永頤
水邊三月芳菲晚，楊柳樓船擁萬家。浩浩歌鐘迷白日，不知烟寺落桐花。
龍山野望 釋永頤
聞說西潘桑柘少，舊來多種紫櫻桃。龍山春晚聊舒望，雪白梨花一丈高。
雲巖寺 釋永頤
老來好古尚關心，寺裏荒題幾度尋。山鵲報晴窺畫閣，水雞嫌雨上高林。麥殘餘冷收春候，楝落輕風滯晚陰。無限幽懷難具寫，一憑闌罷一閒吟。
秋日與知言學士 釋永頤
水落小山浮，山人上下游。月崖烟桂晚，風浦石蘭秋。食芰漁溪宿，烹葵野館留。肩吾相對坐，清話不知休。
後谷春晚 釋永頤
烟冷雲深燕不歸，徑多松葉少花枝。春風過盡無行客，白晝山獐飲石池。
姚震父自剡來喜晴郊行 釋永頤
梅發春江棹綠波，越鄉纔離認吳歌。尋花戴帽誰家去，載酒移船與客過。廢館夕陽寒柳動，古宮芳草白雲多。山行每是清晨出，歸路牛羊下遠坡。
遊霅城寄輝明遠 釋永頤
老來霅上經過少，不復虛堂拜皎然。窺廟野童驚古像，拊碑山客慕先賢。雨多亂水穿城過，日上蒼山繞郡連。隔港木蘭摇客棹，浦荷香散碧雲天。
題壁 釋永頤
春來日日風兼雨，開戶晴軒長翠蘿。山鵲弄花飛不遠，隔檐衝散落梅多。
杉下聾僧 釋永頤
殿陰古杉高百尺，蒼弁虬髯森淀漆。林深化蝶粉光冷，威鳳飄颻感仙實。旁有聾僧喚不聞，囁囁枯吟如有失。或時兀坐何堆豗，或時手把古書帙。帙中明星不復記，案上吟篇已亡律。居山六月不知暑，地凉豔草生幽苾。茶竈泥崩古蘚黏，石盆仰地蓮花出。山童晝睡靠其旁，袴如盤絡不掩膝。僧今老矣無別懷，時夢響潭清汩汩。終當卜室居其偏，坐看蜿蜒舞清溢。
贈術者王髯 釋永頤
王君僧服而胡鬚，贈我手寫千隸書。秦漢古法淪俗筆，鍾王秘刻藏綺疏。君游市俗誰問此，我好奇古貧無餘。閒來古寺看畫壁，醉去野店烹寒魚。擊竹有時談九命，無錢踏雪走千墟。問君歲晚君何如，家有老婢歸田廬。
寄行宮監門王以通  其一 釋永頤
中興天子議攻車，歎息諸公屈壯圖。行殿不開塵鎖合，至今風雨暗金鋪。
寄行宮監門王以通  其二 釋永頤
玉鉤簾外前朝柳，鬭鴨闌邊小豔葩。莫道君王不曾問，好收銀鑰護宮花。
山行與伯弜同賦野廟 釋永頤
芳草沒荒基，終年掩畫扉。酒臺乾舊滴，香殿入斜暉。神樹枝枝曲，山魈箇箇歸。春來歌鼓動，野老薦春薇。
悼周晉仙  其一 釋永頤
蕭散嵇康輩，難教縛宦情。識高渾脫略，意廣惜沈嬰。老面烟霞古，醉衣苔蘚生。西峯難獨往，茶竈對誰烹。
悼周晉仙  其二 釋永頤
詩救元和失，先生學最精。律嚴方苦硬，才大始縱橫。貞曜何須謚，魏閑相繼生。他年詩集著，風雅被家聲。
秋蟬 釋永頤
日落秋蟬噪柳津，爲傷風露咽聲頻。送晴送雨江亭外，偏感舟行晚泊人。
乾元山洪水 釋永頤
乾元山頭洪水發，溪有長蛟潛伺察。兩岸居人莫等閒，年深物怪終騰拔。往歲鄰封遭水變，只道溪流凈如練。倏忽人烟數里間，夜半平沈皆不見。東南地坼乾坤浮，幾番赤子葬洪流。神龜去後不復返，休看浪打石人頭。
防風王廟 釋永頤
萬國方尊禹，防風殞殿趨。應憐舞干戚，獨不礙唐虞。祭豆侵田鼠，靈幡觸井烏。椒漿春奠罷，簫鼓舞村巫。
郜溪別周伯弜 釋永頤
夜館寒相對，篝燈語不眠。夕烟生水郭，風柳泊沙船。暖棄山中宅，春耕葑上田。西峯晴靄碧，歸去挹飛泉。
山池早秋 釋永頤
荷葉傾香露，山池見早秋。石涼幽蟹過，枝脆雨蟬休。廢堰憑虛漲，荒泉入亂流。水花紅漠漠，相對渚雲浮。
曉離山隠 釋永頤
出山便與山花別，清露叢邊不得留。去伴水禽船上宿，石溪斜月下滄洲。
天竺秋日  其一 釋永頤
翠滴千竿溼砌苔，曲廊花木小叢開。吳僧愛覓閒吟處，偷向花邊竹裏來。
天竺秋日  其二 釋永頤
行繞方池日又斜，青雲小注溼秋霞。闌干幾度渾敲遍，爲引遊鱼出浪花。
震父與僧偕至 釋永頤
王謝清遊带越僧，共携山老坐吳亭。身閒不記爲官日，落落吟詩讀道經。
茶爐 釋永頤
煉泥合瓦本無功，火煖常留宿炭紅。有客適從雲外至，小瓶添水作松風。
惜梅贈別 釋永頤
蘆管含愁苦怨春，況兼風雨送行頻。數株零落寒雲畔，難揀香枝寄遠人。
雨窗 釋永頤
江湖春水欲生時，開盡梅花雁北飛。風雨滿庭人不寐，小窗燈火夜深微。
虎丘 釋永頤
山色吳門少，行人愛此游。天高雲閣晚，石裂劍池秋。虎去空陵變，僧栖古塔幽。上方曾眺遠，落日駐扁舟。
送通上人歸仙潭寺 釋永頤
寺憶清溪遶，舟移曲岸分。塔昏飛雨怪，殿黑隠雷文。錫挂秋房冷，香浮夕帳熏。蘚庭閒望過，碧鶴下晴雲。
雪中  其一 釋永頤
風定片初微，移時鵲噪稀。曲塘添柳重，彤閣映花飛。鶴怪雲黏石，僧疑月照扉。閉門高卧者，終歲復何依。
雪中  其二 釋永頤
谷寺掩高扉，松亭雪側垂。石幢圍隠獸，野殿沒寒鴟。路轉空林積，風驚老樹危。草堂香火靜，山鹿到荒墀。
感雁來紅 釋永頤
落落雲中雁，亭亭階下草。草心將變紅，雁聲來已早。霜風日夜催，對此忘吾老。玲瓏葉數層，次第顔色好。燕脂染盡時，倚欄如醉倒。年年秋雁來，每被吟情惱。
寄姚贛州 釋永頤
雪蓬生剡溪，家近放鶴岑。晉士有遺風，愛尋支遁林。得善忘形服，率然披素襟。功名亦偶爾，王戴非無心。今人異古昔，賤義而懷琛。蕭條石門咏，浩蕩東山吟。如何昌黎翁，醉鄉譏湎沈。玉带與金魚，劉畢非所欽。
秋館 釋永頤
林暑漸消歇，爽氣浮高松。風蟬有遺響，露花結秋紅。微月出東嶺，碧雲散遐穹。暮館正虛寂，泉聲雜鳴蛩。
送別 釋永頤
送別春湖動客心，荇花無浪颭寒金。晴山望極連江郡，沙鳥風檣度遠林。
宿永安潭上 釋永頤
子規啼在亂山中，廢寺春深暮閣重。門外永安潭上水，朝昏惟送一樓鐘。
水仙花 釋永頤
洛浦香銷珮解時，荆臺歸去峽雲遲。綠羅湘带無心疊，玉墜頭花一半垂。
送天竺僧還鄉 釋永頤
月冷雲深天上寺，桂花千樹遶樓臺。歸時若對閒人說，莫道身從月裏來。
廢宮 釋永頤
渺渺笙歌散石筵，霓旌吹斷網蛛懸。經年不鎖青鸞殿，野鶴飛來玉几前。
溪上 釋永頤
休文壠上陰雲起，雨漲定安橋下水。漁人莫倚滿溪流，見說長蛟劍爲齒。
看梅雜興  其一 釋永頤
春動晴山照野扉，早梅開後失歸期。夕陽無柰山郵路，過盡行人雪滿枝。
看梅雜興  其二 釋永頤
挂頭方帽與烏紗，兄自看梅弟煮茶。閒問水邊行樂去，向陽渾有幾株花。
看梅雜興  其三 釋永頤
青松古院一株梅，寒殿無人花自開。日暮老僧清梵罷，夜深偷照月華來。
野棠花 釋永頤
野火回飈掩舊株，新叢滿眼臨征途。綠攢深棘欲自蔽，千朵萬朵爭敷腴。新晴遠客過林坂，烟漲吳船春泊晚。冶豔空摇蕩子情，繁香暗逐吳姬遠。吳姬漂泊行人愁，年年此花開不休。半壓壞牆荒館外，亂生春蕻野池頭。人間買花貴紈綺，一世爭知異朝市。曲檻朱欄轉首空，野棠無主自成叢。
春暮懷伯弜 釋永頤
篔簹深谷近青霄，春盡思君夢自勞。歌鳥不來香室掩，綬花空結紫藤高。荒池瓦礫迷芳草，曉案烟雲擁墨袍。山近響潭多勝好，論詩無處覓劉曹。
苧瀆夜泊 釋永頤
吳城水冷秋風高，迎霜楓葉飄城壕。吳儂射利如射虜，高帆大艑橫江濤。黄昏不顧風水惡，篙兒怒擊何輕豪。苧瀆人家慣迎接，憧憧來往無停艘。水上懸燈招夜泊，沙頭認客相呼號。人生富貴多不足，亦有稗販當勤勞。萬斛高裝謀重利，斗升未給浮輕舠。吾生最愛魯仲連，封侯不受海上逃。輕世肆志甘貧賤，誰能富貴詘辱遭。夜歌新詩喜達旦，起看征雁飛雲臯。
悼趙宰紫芝甫 釋永頤
紫芝昔賦天台日，桐柏宮詩老更成。夢斷玉樓春帳曉，蝶迷花院夕魂輕。錢郎舊體終難並，姚賈新裁近有聲。有子無家須弔問，故交誰不爲傷情。
果熟 釋永頤
方池曲沼動林花，竹院僧閒日又斜。西崦果園方晚熟，一雙烏臼打烏鴉。
觀小魚 釋永頤
藻間相失復相尋，水面爭浮力未禁。隔岸木蘭船欲去，浪花摇動一時沈。
潭上 釋永頤
落葉寒潭上，秋風釣艇閒。片雲移晚渡，孤浪兀晴山。敗柵寒蕪擁，高楓夕照還。一鷗飛起處，烟靄暮溪灣。
龍岫南窗書懷 釋永頤
茅堂猶未卜，幽興日遲回。带雨聽昏笛，和燈看落梅。春風三月近，客鬢二毛催。憶得初來日，山寒暝葉堆。
葺唐栖舊廬 釋永頤
矯時無峻節，立行虧衆美。遠岳憚孤征，徘徊就鄉里。人情好愉悅，我老齊賢鄙。娓娓聽鄉言，時時容側耳。前脩不可見，法社漸凋毀。名山半征徭，祖塔亂獐麂。林築無清資，澤居循舊址。鑿牖納晴曦，蒔竹臨幽泚。時將了歲寒，閉戶春風裏。
裴六書堂 釋永頤
數峯相對夕陰遮，新占書堂舊竹斜。地冷石階秋菊小，一叢開得兩三花。
西湖日暮 釋永頤
渺渺春湖夕靄浮，落花飛燕打蘭舟。游人半入烟城去，月照笙歌上水樓。
夜歸 釋永頤
昨夜溪上歸，雲下扣松扉。老褐啟重鑰，瘦厖循我衣。院靜雨聲大，氣寒燈暈微。叨叨聽林鳥，春歇訴無依。
秋晚 釋永頤
拒霜花落碧潭秋，懶向山巔水際遊。自看夕陽烏臼樹，白雲紅葉亂溪流。
送僧之金陵 釋永頤
秋鍼感線溪，雲衲幾回披。隴月當窗夜，鍾山入句時。夢依紅樹宿，寒渡碧江遲。吳楚繁幽勝，相逢苦未期。
將別舊山寄伯弜 釋永頤
吾道貴日損，紀綱付有力。誓捨耕鑿資，生以給信食。歲晏民物耗，霜枯鷹隼擊。寂士無豐姿，空田罄塵積。小臧別我去，晚瓢先挂壁。饑寒併一身，舍下無遺跡。窮達不異趣，死生共短息。碩友諒難捨，他山終易適。
鷲峰  其一 釋永頤
山後山前行遍了，倚闌不是動秋吟。從頭自較山中石，烟雨苔痕幾片深。
鷲峰  其二 釋永頤
苔峯只就階基列，卧榻雲窗烟翠涼。老去山中貪勝賞，只應迢遞負三湘。
次韻伯弜值雨見留 釋永頤
澗谷饒春雨，烹茶近石池。竹雞鳴野壍，山雉出荒籬。草長藏初筍，花空只舊枝。旅懷吟不盡，刻竹記幽期。
送僧歸霅寺坐夏 釋永頤
道會三旬滿，鄉山九夏初。蝶移金鼓夢，龍護寶蓮書。日落沙洲迥，蘋香水殿虛。閉門溪上寺，好好自安居。
月夜遊冷泉亭 釋永頤
地靈泉上寺，松壑定深清。獨聽子規叫，況逢山月明。樹藏春洞黑，石擁夜泉鳴。日出喧車馬，終非隠者情。
寄友 釋永頤
聞君蕭散在田廬，想見琴書足自娛。欲挈瓶盂就茅屋，桃源圖上有僧無。
聽琴 釋永頤
蘼蕪香散楚江頭，湘竹叢邊淚不收。莫把朱絲寫離恨，夜深簾外鬼神愁。
咏懷 釋永頤
落日重雲下，哀哀聞子規。荆玉化爲土，湘淚摧空枝。彼禽復何怨，歲歲號春時。春風自無情，衆芳日夜衰。冉冉無終極，哀樂徒爾爲。睇彼川上流，浩蕩無前期。
春日泛舟 釋永頤
野外苔磯好，孤舟未可拋。碧溪沿谷口，晴柳護塘坳。波靜魚吹沫，林深鵲隠巢。輕雲障暖日，閒思渺春郊。
庭心草 釋永頤
兀坐轉流光，見爾庭心草。亭亭花未開，靡靡葉先老。潛荄幾化螢，芳蕤暫妍好。悁慮果徒勞，吾言非計早。
山樂官 釋永頤
古來歌舞者，樂極總幽沈。山鬼晝無影，春禽歌好音。梨園虛寶閟，玉樹慢荒淫。一曲烟蘿外，傷哉悲樂心。
過青芝村觀晚梅 釋永頤
梅花樹下春風靜，苔荒薺老圍春井。山翁汲泉來點茶，觸殘花下玲瓏影。
送別韶溪權上人 釋永頤
溪行逢雪後，明月照孤身。夜榜聞烟艇，春耕見穡人。早梅容易落，征路往來頻。應感隨陽雁，年年度柳津。
松陵答友人 釋永頤
鬰羅天上挹星躔，拾羽編衣汎碧蓮。長笛亂吹明月夜，秋風濯足太湖邊。
憶舊隠付柔上人 釋永頤
遥憶荒階碧蘚生，木蘭露重滴歸情。秋山松桂皆森爽，夜館星河幾晦明。溪色乍涼雙鷺下，雨聲纔絕一蟬鳴。經房舊掩青楓老，此夜無人月影清。
寄鳳山滿上人 釋永頤
空生久不來，端居常掩室。緬懷舊林社，泉壑翳清密。古鳳閟靈音，野竹無花實。動植皆營營，忘言消永日。
周令自江夏歸郜溪 釋永頤
芳草萋迷征騎歸，且依張負入書帷。家園懶記閒花草，蔬豆重甘舊藿葵。崔顥能吟有陳迹，禰衡作賦想當時。才能往往爲身累，好讀淵明飲酒詩。
春至  其一 釋永頤
松鳴山欲浮，昨夜春風過。曉戶啟晴光，早鶑啼一箇。
春至  其二 釋永頤
朝吟還自酬，暮吟還自酢。年光整整來，山房人亦樂。
呂晉叔著作遺新茶 釋永頤
四葉及王游，共家原坂嶺。歲摘建溪春，爭先取晴景。大窠有壯液，所發必奇穎。一朝團焙成，價與黄金逞。呂侯得鄉人，分贈我已幸。其贈幾何多，六色十五餠。每餠包青蒻，紅籤纏素檾。屑之雲雪輕，啜已神魄惺。會待佳客來，侑談當晝永。
游張園觀海棠戲作 釋永頤
春色都將付海棠，羣仙會處錦屏張。約齋妙出春風手，子美無情爲發揚。
雪中海棠 釋永頤
蜀妃夜謁紫虛皇，玉鳳差參促曉妝。讌罷瑶臺魂未醒，臙脂臉上白雲香。
夏夜懷洞霄  其一 釋永頤
跣足曾穿古洞，衲衣挂在長松。一別烟霄十載，夜來夢入西峯。
夏夜懷洞霄  其二 釋永頤
凉夜宛游清境，歸時尚愛攀松。回首雲烟滿目，盡遮九鎖寒峯。
荒城 趙葵
城荒葉落風颼颼，淮水茫茫古渡頭。回首不堪行樂地，黄花點點是離愁。
春  其一 趙葵
檀板且教停，花嬌不耐驚。日融鶑語滑，風軟蝶身輕。縷篆銷春晝，遊絲弄晚晴。誰家楊柳院，笑語雜棋聲。
春  其二 趙葵
綠竹移陰抹畫牆，倚欄紅藥殿春光。風開簾幙催香篆，坐聽鶑聲春晝長。
春  其三 趙葵
點點殘紅纈燕泥，畫堂春暖日初遲。綠楊影裏鶑聲碎，正是南窗夢覺時。
春遊 趙葵
載酒尋春二月天，子規啼破綠楊烟。日斜醉倚鞦韆柱，石上桃花紅欲然。
初夏  其一 趙葵
院宇沈沈雨四垂，博山香斷未多時。驅除春事風姨怨，貼水新荷又滿池。
初夏  其二 趙葵
梅子留酸濺齒牙，芭蕉分綠映窗紗。日高睡起無情思，閑看兒童捉柳花。
初夏  其三 趙葵
櫻笋方夭麥報秋，梅黄雨過水平疇。春歸欲带春風韻，枝上一聲黄栗留。
上元 趙葵
翡翠簾開舞袖輕，寒星萬點下蓬瀛。清尊對月酌不已，也向蓬窗坐到明。
春寒 趙葵
春草平蕪烟雨迷，鞦韆寂寞舊園池。江南也是東風惡，花骨經寒瘦不支。
雪夜 趙葵
酒力欺寒淺，心清睡較遲。梅花擎雪影，和月度疏籬。
賞花  其一 趙葵
人樂清明三月天，也隨人賞萬花園。偷閑把酒簪花去，不似兒童笑語喧。
賞花  其二 趙葵
昨日新園去看花，路邊郎女阿誰家。香車寶馬相追逐，笑語歸來日未斜。
落花 趙葵
他鄉桃李爲誰栽，逗曉輕紅带露開。一夜風姨妬顔色，落花無數點蒼苔。
十月見桃 趙葵
匼匝新園一徑通，荷經霜盡野塘空。桃花錯認東風暖，却與芙蓉鬭小紅。
十月見菊 趙葵
落拓山園載酒來，江梅含雪倚春臺。黄花無藉秋光老，猶自離披带雨開。
雪 趙葵
玉龍昨夜起天涯，曉看團花一尺圍。莫放妝臺簾捲上，怕驚釵畔寶鸞飛。
郊野 趙葵
白鳥衝烟去，山僧渡水來。竹籬茅舍外，忽見野梅開。
江行 趙葵
霜清月冷雁聲秋，今古江流不盡愁。風捲蘆花漫雪裏，夜深鼓櫂落汀洲。
舟  其一 趙葵
雨過平蕪带落暉，蘆花飄泊點征衣。舟人忽報東風急，萬斛龍驤噴雪飛。
舟  其二 趙葵
櫓聲伊軋下灘來，驚起沙鷗去又回。小艇暫停曲江滸，推篷和雪看寒梅。
舟  其三 趙葵
鼓櫂過前灣，推篷破旅顔。山回流水轉，烟逐曉雲閑。
樓 趙葵
等閑携酒上南樓，樓占東州古渡頭。翼瓦拂天翔碧鳳，危欄隠霧鎖蒼虬。湖山環據三吳會，江漢雄吞四蜀流。醉裏浩歌天地闊，櫓聲摇月上汀洲。
寺  其一 趙葵
古木蕭森映綠苔，嵯峨樓閣倚天開。山僧不問朝天客，自注冰泉浸野梅。
寺  其二 趙葵
溪繞青山山繞溪，溪山勝處只僧知。雲閑古木禪關靜，不到禪關又幾時。
墨梅 趙葵
須知造物元無物，剛被花光强造端。認得色空都是幻，南枝非暖北枝寒。
豐年 趙葵
一犁春雨足生涯，黍稷桑麻已滿畧。只願今年風景好，村村社酒樂農家。
梅花 趙葵
夜深梅印橫窗月，紙帳魂清夢亦香。莫謂道人無一事，也隨疏影伴寒光。
芍藥 趙葵
芍藥殿春春幾許，簾幙風輕飛絮舞。昨宵酒醉玉樓春，一聲畫角吹殘雨。
海棠 趙葵
依依楊柳已藏鴉，風度鶑聲到碧紗。洗盡春光連夜雨，海棠贏得兩三花。
桃木 趙葵
誰家有女腰如束，雙眸剪水肌凝玉。褪紅香汗濕鮫綃，低壓嬌花鬢雲綠。春光瀲灧春晝長，春風撲面春花香。一聲環珮鳴丁當，自臨鸞鏡勻新粧。
菊花 趙葵
黄花照眼又經秋，山自青青江自流。多謝龍頭鰲禁客，年年把酒到江樓。
柳花 趙葵
三月名園草色青，夢回猶聽賣花聲。春光不管人憔悴，飛絮紛紛弄晚晴。
竹  其一 趙葵
一抹輕烟隔小橋，新篁摇翠兩三梢。惜春不覺歸來晚，花壓重門带月敲。
竹  其二 趙葵
風竹蕭蕭梧葉黄，相思寸寸斷人腸。一聲塞管來何處，鴈带秋聲入故鄉。
秋浦樓 趙葵
麗譙岧嶢壯城關，萬里關河歸目睫。雨餘漁釣玉奩開，烟生芙蓉翠屏列。吳頭楚尾二十秋，滿耳絃歌聲未絕。不才濫綴鴛鷺行，夜夢時還許歸謁。蕭晨振策來翠微，母憐吾兒倍怡悅。昔偕汝父居是邦，舊事辛苦爲兒話。星星鶴髮簪霞冠，笑者朱衣擁金節。一門和氣皆君恩，恩與天同酬未得。生平區區忠孝心，歲晚願爲松與柏。可憐清賞屬登臨，風景不殊人事別。徘徊徙倚十二闌，嘯聲吹上梅梢月。
惠山寺 趙葵
古木森森映碧苔，嵯峨樓閣倚天開。山僧不問朝天客，自注冰泉浸野梅。
貞義女咏 趙葵
白首辭廊廟，投閒瀨水隈。因觀貞女傳，深仰謫仙才。擊漂名猶在，沉淵事可哀。清魂招不得，偷俗挽教回。直筆遺青史，□磯鎖綠苔。憑將一杯酒，澆向浪花堆。
祝融峰 趙葵
祝融萬仞拔地起，欲見不見青霄裏。山翁愛山不肯去，爲山醉卧松根底。家童尋著不敢驚，沉吟恐怕山翁嗔。夢回抖擻下山去，一徑蘿月松風清。
荒城  其一 趙葵
萬里黄雲凍不飛，磧烟烽火夜深微。胡兒移帳寒笳絕，雲路時聞探馬歸。
荒城  其二 趙葵
烏桓城下雨初晴，紫菊金蓮漫地生。最愛多情白翎雀，一雙飛近馬邊鳴。
塞曲 趙葵
鴻傳霜信入邊州，目障烟塵昏戍樓。多少征夫南北恨，玉關人老玉關秋。
過小漿市 趙葵
人生南北與東西，幾度雲山幾度溪。我亦欲歸歸未得，子規從此不須啼。
題金山 趙葵
紫金千仞鬰崔嵬，四面驚濤捲雪堆。屹立中流天柱壯，高標雙闕海門開。江流今古幾分合，日月東西自往來。一覽象山皆㟝嶁，不知身世是蓬萊。
避暑水亭作 趙葵
水亭四面朱闌繞，簇簇游魚戲萍藻。六龍畏熱不敢行，海波煎徹蓬萊島。身眠七尺白蝦鬚，頭枕一枚紅瑪瑙。公子猶嫌扇力微，行人多在紅塵道。
贈石牛上人 趙葵
萬里江山萬里天，疏鐘半夜落漁船。老來羨殺禪關客，一枕江聲抱月眠。
句  其一 趙葵
不問春歸自放花。
句  其二 趙葵
多謝君恩好歸去，夜來小泊小孤山。
別玉笥何鍊師  其一 陳元晉
軒軒黄冠師，胄出水曹後。流風尚詩癖，聖處坐參透。褰裳紅塵外，心賞山水秀。渾融入芒端，字字遺氛垢。雲霧巧裁縫，冰雪工刻鏤。編成着山巖，光怪射牛斗。
別玉笥何鍊師  其二 陳元晉
誠齋已古人，文字上無古。雲龍渺相從，傳家有文武。異聞蘄一面，渴予心獨苦。龍門快先登，羨子賞音遇。廖師抱長材，彌明吐奇語。牽聯千載名，政以韓子序。君從蕭灘來，我向贛水去。饑驅我漫出，可耐塵土汙。雲山固招君，底事闖城府。秋凄君且歸，我行方出戶。稻粱亦何味，茯苓自堪煮。何時扣白雲，借我一坐具。
梅 陳元晉
吾敬林隠君，終老梅花鄉。孤山足佳處，不願白玉堂。古來貧賤交，富貴渠相忘。歲寒誰古心，摇摇桃李場。
竹 陳元晉
吾敬王子猷，傲俗獨愛竹。行止必與俱，情義均骨肉。雲龍求友心，上下亦相逐。彼哉絕彜倫，乃戒桑下宿。
遊羅浮寶積寺  其一 陳元晉
晴峰膏秋容，遠騎駐春脚。長風載之游，清月此旅酌。眼高天圍小，語暖雲氣薄。神仙邂逅親，導客以笙鶴。
遊羅浮寶積寺  其二 陳元晉
半生夢羅浮，世事縛兩脚。仙泉有誰何，生客那得酌。君詩挹其腴，水味從此薄。清遊天所裁，望極南飛鶴。
有感 陳元晉
寒聲戰梧楸，風色歲行暮。誰念天涯人，貂裘敝塵土。一飽亦易營，局促良自苦。安得八駿蹄，駕言觀玄圃。
和留粹中將游南華之什 陳元晉
南來佳山水，清淑如三吾。何必二水間，獨有八境圖。秀水饑可餐，清淪渴可𣂏。頡頏飛霞佩，簸弄明月珠。心閑鷗許知，日遠鴻與徂。蓬窗苦局促，畧取山川娛。是間有意趣，逢人輒周諏。一舍兩叢林，半點塵埃無。頓漸非二門，凡聖同一區。見佛心即了，迷者直非夫。冥心休外觀，來此同僧趺。
壽嬾庵趙先生十首  其一 陳元晉
更生青藜杖，長吉古錦囊。豈無芝蘭馨，終少蒹葭霜。精深師友漸，磨琢金玉相。凜此宗姓傑，高掩漢與唐。
壽嬾庵趙先生十首  其二 陳元晉
曩時吳畏齋，槃槃極宏毅。今時葉水心，表表負經濟。公游二老間，聖處心獨契。人物方眇然，甚矣夫子似。
壽嬾庵趙先生十首  其三 陳元晉
皎皎疇昔心，睠焉本根計。一鳴驚萬喑，獨醒閲衆醉。勇指非種鋤，有膽竟成事。彼哉稱國師，千載有餘媿。
壽嬾庵趙先生十首  其四 陳元晉
醫國藥萬金，補衮線五色。誰令落江湖，刺史六百石。衆萬溝壑瀕，援手公一力。平生富青州，關心豈官職。
壽嬾庵趙先生十首  其五 陳元晉
嘉師固秉彝，祥刑盡生德。惠文恣彈治，此意誰復識。雨露既天覆，刀劍亦俗革。活人不言功，所願長我國。
壽嬾庵趙先生十首  其六 陳元晉
王氣鬰東南，兵塵莽關洛。事會豈有極，祇恐元氣弱。折衝樽俎餘，欠着一諤諤。如公胡不歸，儒用魯何削。
壽嬾庵趙先生十首  其七 陳元晉
垂弧正大夏，明炳肖火德。仙源毓英靈，帝賫扶社稷。恩波溢西江，釀作壽觴碧。一飲千斯年，福與宋無極。
壽嬾庵趙先生十首  其八 陳元晉
書生棲大厦，燕賀媿無從。嵩高乏嘉頌，何以祝我公。一節貫歲寒，願似南山松。下有千歲苓，嘗許氣味同。
壽嬾庵趙先生十首  其九 陳元晉
開濟平生學，忠精一寸心。時危添白髮，意遠寄清吟。河洛風埃滿，江湖歲月深。眼明天柱壯，𤃩淥對渠斟。
壽嬾庵趙先生十首  其一○ 陳元晉
楚望環宗嶽，湘源遠派浯。山川鍾氣異，宇宙要賢扶。晚遍朱軒轍，春饒綠野腴。遥知初度日，歌舞沸重湖。
朱明洞天 陳元晉
南來大艑凌空浮，卸帆試畧羅浮秋。胸中無機神仙喜，筆底光怪山靈愁。山泉夜作糟床滴，風松閃冉青旗色。招我三啜玻璃觥，峯頭飛上八千尺。星微月壯海茫茫，蓬萊仙袂遥相望。銅龍夜吼風霧香，石橋跨空河漢長。千巖笙籟奏清曲，萬樹醴露如天漿。金鴉海底初刷翮，雲擁扶桑一枝出。羣仙拍手嘆絕奇，坐中相顧屬誰筆。阿翁曾是夾日飛，公孫請賦五色日。
田家謠 陳元晉
長年飯不足，背裂赤日中。忍饑不肯懶，辛苦求年豐。今秋幸一熟，天意亦憚窮。庶幾債可了，或有餘粟舂。團欒共妻子，糠粃一笑同。焚香答天賜，力作人何功。君不見前年三百青銅米一斗，又不見去年蕨根掘盡不充口。妻孥長恐不相守，敢擬如今蘇息否。
和馮眉州九日無酒韻 陳元晉
蜀日曀曀風凄凄，有美人兮愁楚羈。白衣不來負佳節，士窮使我增歔欷。錦韉屢踏秦關月，寶刀尚染健兒血。尋思往事玩浮雲，目送孤鴻互明滅。醉鄉廣大無何有，無事唯當學犀首。不應來弔獨醒魂，却嫌閒却持螯手。吾儕臭味草木同，但須多植寒花叢。遇花開時即重九，天豈教人樽屢空。
贈符藥朱道士 陳元晉
君不見許旌陽，飛符走劍蛟龍降。一朝功行滿仙籍，寶冊金丹來帝旁。又不見孫思邈，玉函方出千金藥。棲遲猶作地行仙，良以活人恩施博。要知天地德好生，鬼謀客邪胡由乘。有符有藥解濟世，此心即可通神明。桃椎耳孫樂虛靜，符水能靈藥能聖。呼雷麾電縛魑魅，二豎三彭俱聽命。困者以醒病者甦，孳孳予豈爲利圖。梓人作室橐駝樹，治民相國非殊塗。降魔要豎大法幢，起死要下黄昏湯。更頻物色合誰屬，請起江湖登廟堂。
胡文昌和東坡子由彭城月詩併錄澹菴新州以所和見示索和 陳元晉
澹菴眼似坡仙高，眇視軒冕如秋毫。忠臣要作社稷計，那知平陸生風濤。當時蓋亦輕餘子，富貴轉頭真逝水。汗青不朽姓字香，百世聞風尚興起。函關正要封泥丸，金陵王氣開龍蟠。一書乞借尚方劍，搢紳環睨心爲寒。要扶鑾駕還都汴，鼎鑊在前顔不變。低頭辦了著南冠，歛手笑還丞相板。飛鳶跕跕古錦山，氣老益壯窮益堅。銀河流空月照地，肺肝洞作冰玉看。緬懷坡仙亦大好，詩比離騷興香草。持杯滿滿賀素娥，嶺海百年逢二老。聞孫趾美德不貧，清文高節猶前人。何當佳話重拈出，只慙授簡梁園客。
採蓮 陳元晉
春山懶婦忻晝眠，門前女伴邀採蓮。含嚬行過寒烟浦，瞥上蘭舟悄無語。尋花不見花深深，見花不折空愁心。停橈看花紅更膩，却自低頭照秋水。娟娟沙際月一痕，催歸幾棹菱歌喧。葉底忽逢花並蒂，折歸月下乞郎看。
楊南仲寓湖 陳元晉
紛紛市道交，翻覆雲雨手。不如清風與明月，情分却於人耐久。夫君不受塵土污，湖上結茅誰與處。坐中只著風月我，有客敲門卿且去。凉生几席影沉杯，困眠醉舞相追陪。此時一笑真莫逆，中邊洞徹無纖埃。須知箇裏非久計，時來携手青雲裏。蓬萊山頂廣寒宮，放出清光滿天地。
上姚贛州鏞壽 陳元晉
東南之鎮曰會稽，扶輿清淑拱帝畿。千巖萬壑氣盤礴，更有壽檜天與齊。托根后土閲千古，黛色蒼皮天一柱。鍾爲人傑堪棟國，恰似嵩高降申甫。君侯胸中百萬兵，年未四十俄專城。精神滿腹秋水瑩，談笑兩頰春風生。崎嶇贛右三百里，蛟鰐垂涎波浪起。遡流張膽作風帆，信如王尊乃勇耳。脫畧邊幅柔凶頑，解除苛嬈綏創殘。喚回和氣豁氛祲，事有至難談笑間。人口如碑沸傳誦，帝曰吾徒得君重。天風吹下紫泥封，趣入班行作儀鳳。大夫何以假守爲，真除屬厭民所期。虎頭岌嶪要彈壓，凝香森戟聊娛嬉。璇杓插子日南至，黄鍾飛灰雷出地。崆峒春早梅已香，釀入黄堂壽觴裏。醉來含笑看吳鈎，龍光夜半干斗牛。關河北望令人老，忠臣心與天爲謀。潢池正爾兵不弄，又說邊塵時澒洞。籌邊筦鑰寧無人，知待人豪爲國用。貂蟬冠高劍拄頤，丹青正與綠鬢宜。碧油幢下白羽扇，貔虎百萬惟指麾。雍容傳檄定三輔，頸縛單于歸釁鼓。手扶鑾駕還東都，宮殿千門總如故。摩挲與問金城柳，頗嘗見有此舉否。策勳飲至未央宮，腰下懸金印如斗。萬年觴捧月氐頭，虎拜稽首揚王休。功高福與宋無極，紫樞黄閣三千秋。
上劉計使 陳元晉
水心吾師今昌黎，如椽巨筆光虹蜺。先公潜德粲碑版，却恨不識嵇中散。九苞五彩丹穴雛，不巢阿閣翔海隅。南來隻影方自笑，天假之逢挹光耀。一寒頓坐春風溫，賤子亦許扳龍門。子期九原不可叫，箏琶紛紛不同調。明公派自南軒來，祇今砥柱狂瀾回。一麾兩節嶺南北，盡是周程舊敭歷。書生彊附善類心，莫道冶躍非祥金。偶然短簿令公喜，上下雲龍固其志。山谷昔見蘇長公，自比小草依長松。牽聯名字香聞素，未必今人不如古。
和胡文昌嘉禾篇 陳元晉
鄮山東翼帝王州，使君來自白鷺洲。下車三月課最優，賦辦不擾訟不留。哦詩卧閣政令修，和聲上暢天畀休。六丁下執旱魃囚，蠻琛航遠歸懷柔。向來瘡痏稍稍瘳，雨應六月如膏流。有禾雙穗來西疇，觀者喜氣同春浮。老父再拜千騎頭，此帝所賚非人求。三邊未靖哀虔劉，向來根本慮甚周。安得賣劍都買牛，豐年一飽百不憂。轉頭西風催歛揫，鼠雀亦覺歡啾啾。更令北望烟燧收，鐵衣更戍休葵丘。富民有詔封千秋，我生誰嘆命不猶。黄鷄白酒相獻酬，老翁市井兒嬉遊。擎香仰祝十二旒，垂拱萬年百祿遒。偉哉姬旦忠國謀，艱難民事陳嘉猷。仙人飛空白玉輈，霓旌來下風颼颼。手持五穟遺君侯，瑞圖合命椽筆修。晉之東序方天球，連理木頌那得儔。午窗香篆銷金虬，和公詩罷茶七甌。
代餞轉運判官趙帑轄  其一 陳元晉
今代漢宗英，如公不數人。清標高嶽柱，和氣藹湘春。宣室思才子，甘泉欠侍臣。平生劉子政，晚節更精神。
代餞轉運判官趙帑轄  其二 陳元晉
憔悴湘濱客，懷哉有此逢。二星欣照映，三月愜遊從。公事如羹沸，歸心似酒醲。從今殊出處，別語且從容。
和蔡鐵窗韻 陳元晉
鐵窗詩價遠，應是到鷄林。修月有妙手，伴雲無出心。調高追郢曲，意古和虞琴。觸境勿多語，希聲是大音。
峽山 陳元晉
帆落榕根暮，禪扉半尚開。逢僧如舊識，問我幾時來。潭靜鷗眠穩，雲深猿叫哀。篝燈看碑石，今古半蒼苔。
嚴陵市 陳元晉
暝色低平野，霜風放霽天。買杯逢竹所，索句立梅前。山曲雲歸寺，溪寒水带烟。茅簷聽殘雪，愁絕擁衾眠。
帥節留先生兩年粵服氓獠安之一日疏十宜歸欲袖手板還丞相言者猶不之置上命以釐廷之祿解印東歸門生臨川陳元晉援後山送坡仙故事至惠之海豐而別作詩四章云  其一 陳元晉
手疏宜歸十，心知昨夢非。鴻冥空費弋，鷗舞早知機。風急推潮落，雲閑剩雨歸。攀轅多少淚，海岸濕斜暉。
帥節留先生兩年粵服氓獠安之一日疏十宜歸欲袖手板還丞相言者猶不之置上命以釐廷之祿解印東歸門生臨川陳元晉援後山送坡仙故事至惠之海豐而別作詩四章云  其二 陳元晉
描畫終無說，歸來豈不榮。事難工拙較，我自去留輕。過眼風波惡，懸空日月明。人生只恁是，孤鶴九臯聲。
帥節留先生兩年粵服氓獠安之一日疏十宜歸欲袖手板還丞相言者猶不之置上命以釐廷之祿解印東歸門生臨川陳元晉援後山送坡仙故事至惠之海豐而別作詩四章云  其三 陳元晉
拙無諧俗韻，老眼獨相奇。寒谷遲春到，東風盡日吹。身將三尺律，心不一毫欺。公與梅花外，南來誰我知。
帥節留先生兩年粵服氓獠安之一日疏十宜歸欲袖手板還丞相言者猶不之置上命以釐廷之祿解印東歸門生臨川陳元晉援後山送坡仙故事至惠之海豐而別作詩四章云  其四 陳元晉
木種十年計，苓培千歲根。三生疑宿植，九殞志酬恩。遠送竟須別，百懷難具論。任安窮自分，義不辱公門。
餞余倅鼎叟官滿東歸 陳元晉
丙年同佐牧，相與最情親。乘月登樓夜，隨風步屧春。報來陞轉速，歸去召除新。一劍舊肝膽，持將問大鈞。
晚步 陳元晉
鼓鐘燈火後，袖手過欄干。素月空中寂，踈星竹裏看。溪毛行步濕，潭影古心寒。此意我方適，亭亭夜未殘。
過桐廬縣 陳元晉
嚴陵耕釣處，清淑故依然。樓館危臨水，人烟近倚天。客行桑下路，晨墾嶺頭田。遲我風帆便，津頭更覓錢。
雪作 陳元晉
簾捲虛堂曉，兒童笑語譁。恍疑開月窟，渾是散天花。竹裏聞清響，江邊看玉槎。訪梅乘好興，著屐過鄰家。
送鄧帥參文舉得南雄守歸 陳元晉
風流耆舊傳，悃愊靜無華。來重青油幙，歸乘皂蓋車。離筵傾柏葉，客路看梅花。聞有南來信，門前迓騎譁。
雨後  其一 陳元晉
忽雨乾坤變，將秋氣候寬。林亭欣濯濯，柳岸渺漫漫。一飯飽無那，連村枕可安。舉觴屬明月，急雨放雲端。
雨後  其二 陳元晉
一雨郊原足，神功不作難。向知天道邇，今幸物情安。童稚沾衣走，人家傍戶看。翻令五六月，春意轉江干。
喜雨 陳元晉
六月乃有此，豐年定可書。真成天雨粟，到處水成渠。䆉稏香連畝，汙邪載滿車。所忻同一飽，未用嘆無魚。
輓饒武博二首  其一 陳元晉
方客戎幢右，俄旌墓道傍。堂虛空老桂，星冷落魁芒。留世程文樣，傳家奏稿香。鄉評偕李謝，雖死有幽光。
輓饒武博二首  其二 陳元晉
內集儕甥舅，同登齒弟兄。忘年情好密，開口肺肝傾。恍爾同醒醉，傷哉隔死生。朔風吹老淚，哀些不成聲。
代挽寺丞吳公 陳元晉
國事須才急，如公亦古人。江淮老麾節，俎豆哭軍民。圖憶籌邊舊，官傳結綬新。朔風吹老淚，泉路濕寒燐。
贈歐陽承務 陳元晉
談天多巧中，名在士夫間。行遍西江路，來遊南嶽山。病侵心緒懶，窮慣面皮頑。莫說功名事，祿書從捲還。
挽德慶涂守二首  其一 陳元晉
九京嗟已矣，今吏孰如君。律己嚴三尺，活人寬一分。清名寒蜀雪，嘉誦藹南雲。杉柏風凄切，黄陂原上墳。
挽德慶涂守二首  其二 陳元晉
鄉枌生也晚，嶺外偶同寅。齒我子姪行，情如兄弟親。不嫌同幕辯，要作一州春。滿澗多題字，回頭更愴神。
題羅浮山中閣 陳元晉
大海漫天駕葉舟，來登中閣問仙游。泉聲急瀉三更雨，雲氣深藏六月秋。霧濕中天龍出洞，日騰滄海蜃收樓。禪床靜數愔愔息，身在清都最上頭。
七月初十夜對月呈留粹中 陳元晉
人間寒信到階蛩，天外清商入井桐。孤館無人同夜月，長年作客又秋風。想君局促重簾底，似我棲遲逆旅中。何事人生苦拘束，得閑來此一樽同。
越王臺 陳元晉
南州勝觀越王臺，天與詩人醉眼開。雲漠漠邊蕃路遠，水茫茫處海潮回。人家一半藏烟樹，往事千重問石苔。料得清秋尤好在，一樽重約月明來。
慶涂權尉三首  其一 陳元晉
袖中光焰吐青蛇，獻策軍門鬢未華。豈是輕身探虎穴，要將赤手拔鯨牙。向來筆研渾無力，此去功名正未涯。小試柳營新號令，六花排陣寂無譁。
慶涂權尉三首  其二 陳元晉
歲月遒於赴壑蛇，功名政要及年華。平淮猶自須裴度，釣渭那能老子牙。舞袖巧懸嫌地褊，酒杯相屬記天涯。期君酣戰秋風裏，鼓率銜枚陣不譁。
慶涂權尉三首  其三 陳元晉
朝憂猛虎夕長蛇，弔戰場文憶李華。自笑病來寬带眼，那能老去植幢牙。如君政合登東閣，顧我惟堪老北涯。賓主秋風南浦路，旗鈴好聽捷音譁。
王推官載酒來會於逍遥堂 陳元晉
路入烟蘿杳靄中，良宵一笑美人同。壺觴盡攬平湖月，絃管時飄別岸風。三宿未忘緣境勝，一燈相對坐詩窮。姓名要共青山久，看取當年玉局翁。
喜雨上項帥 陳元晉
精祈三日竟成霖，一瓣心香格帝歆。苖若遂枯無此水，粟將暴貴湧於金。時方多壘農爲急，公在三湘澤已深。自媿侏儒叨一飽，願推德意答天心。
李徽猷病後許賞蓮而未酬小詩發一笑 陳元晉
僧夏分來一榻凉，愛蓮更擅水雲鄉。露融初日敷朝采，雨捲凉飈送晚香。天女羣參青葉髻，水仙爭護紫荷囊。一絲不挂根塵凈，莫怪先生久覆觴。
和留少微豐湖懷坡仙韻 陳元晉
弔古誰翻楚些歌，百年陳跡愴懷多。春風草綠松根寺，夜雨燈寒窣堵波。老鶴舊曾陪杖履，閑鷗今尚護烟莎。憑君莫憶當時事，惆悵人間春夢婆。
倉檄出惠陽督諸邑捕蝗 陳元晉
古來傳說驅蝗法，近歲驚聞田有蝗。無耐吏饕甘地惡，何辜民病重天殃。秋風要滿扶犁望，夏日寧辭走檄忙。高廩更令無雀鼠，使星尸祝幾爐香。
題新昌蔡尉比春園四時載酒亭 陳元晉
蔡家亭子錦江涯，長約春風作歲華。拚却百年渾是醉，莫教一日不開花。稱觴隨獲慈顔悅，問字時容客語譁。我若有園如箇樣，肯將雙鬢抗風沙。
紀遊再用前韻 陳元晉
松篁一徑夾長蛇，雲錦重重肅九華。長夏飛泉傾石眼，半空懸磴啄簷牙。要知酒興并詩料，不在山巔即水涯。記取松間休喝道，山靈應怕俗聲譁。
過南安道中  其一 陳元晉
暑塗明發正愁予，佇立風簷氣不蘇。擬戴星行方叱馭，誰驅雨至忽隨車。豈憐行道暍欲死，直恐良苗涸且枯。早覺南來鹽米賤，趁墟歸去總歡呼。
過南安道中  其二 陳元晉
火乘金伏勢方驕，天地圍爐萬物焦。那信炎蒸天六月，却聞優渥雨三朝。頓添秋思生庭樹，頗覺春痕漲市橋。分我清風陪獨夜，又愁明月渺難招。
得主管仙都之命 陳元晉
頭銜清甚管仙都，吏責全無出有車。老去心情酬應懶，閑來親友往還踈。每嗤人作囚山賦，莫勸儂通光範書。只把窮愁博强健，世間得失本乘除。
擊毬口號戲陳統制 陳元晉
築場千步柳營東，樽俎精神坐折衝。星彈流空驚過鳥，霜蹄追電捷游龍。身輕鞍馬人如畫，膽落猩鼯穴已空。歸去翠眉環玉帳，釵兒多乞錦纏紅。
題顔秀才夔詩編 陳元晉
延年一印付聞孫，文采風流今尚存。生長見聞誠叟里，交游唱和澹菴門。苦思那有酸寒氣，妙斲渾無斧鑿痕。問子何爲暗投璧，令吾端欲竪降旛。
和項帥交帥印招十二邑令韻 陳元晉
同時製錦七宗英，更有珠聯五舜臣。矚望諸賢皆邑最，和衷一語見情真。方時艱棘難爲政，隨事斟量可及民。緩急之中權闔闢，政須不失本心仁。
信國魯夫人挽詩二首  其一 陳元晉
詎有陳平解久貧，共看眉案久如賓。從夫榮荷西清橐，承祖恪共南澗蘋。玉樹庭前雙使節，金花天上九恩綸。繡衣綵服今非昔，忍見堂萱雪後春。
信國魯夫人挽詩二首  其二 陳元晉
曾是王珪坐上人，孰知孟母德無鄰。長懷就養板輿日，一笑能回花縣春。詩感棘風知痛苦，歌翻薤露亦酸辛。送車千兩瑶塘路，奔走無從愧負薪。
判府大帥督參寶謨戶部先生持漕節來長沙繼陞帥守追惟平菴先生分教是邦越四十有九年而多士尊仰說服如一日廼市地立祠以慰士心祠成門下士陳某拜手稽首而詩之曰 陳元晉
佩璐騎麟返帝旁，屐痕所在尚芬芳。泉行地脈家家井，月到天心處處光。模範百年垂藻泮，蒸嘗千古奉桐鄉。教忠况有無窮澤，衮衮湘流一派長。
羅浮山多有道人倚嶔巖爲室僅可容膝引泉貫其間以供烹濯鑿山種豆人不滿二畝可了歲計油然自得也爲予言夜深月明時有虎觸戶山前後多黄鸝終日睍睆可愛與留粹中各賦詩 陳元晉
山家境界無畦畛，住處隨人意所便。澗汲巖棲忘世累，石耕畧種盡天年。時驚虎觸柴扉月，長聽鶑啼綠樹烟。不信却無人種杏，知從何處覓神仙。
甲申乙酉丙戌四過釣臺有感 陳元晉
三年四過子陵臺，老我風霜兩鬢催。望見雲山心已愧，夢登釣石眼爲開。乾坤清氣長如許，鐘鼎元勳安在哉。近百年來幾帆過，登臨多是覓官來。
上留提刑壽  其一 陳元晉
中秋清絕冠秋天，間氣生賢得月先。一念來從金粟洞，三生曾伴赤松仙。繡衣踏遍江湖上，線履催歸雨露邊。且別崆峒朝帝去，它年來拍廣成肩。
上留提刑壽  其二 陳元晉
展開南極老人圖，是處青烟鵲尾爐。秋露九原淪厚澤，春風一道泳康衢。萬金藥散疲羸活，三尺刑清怨嘆蘇。只此陰功誰比大，中書有考可酬無。
和鄧帥參追和東坡雪韻  其一 陳元晉
學舞腰支束素纖，回旋似怯曉風嚴。飄窗淅瀝暗投璧，洒研紛披凍着鹽。應有飲羔圍暖帳，誰憐饑雀啅寒簷。憑欄獨聳詩肩瘦，對立西山玉幾尖。
和鄧帥參追和東坡雪韻  其二 陳元晉
破寒有喜報晨鴉，忽送詩筒雪賦車。占歲便同天雨粟，寬憂解遣筆生花。瓊枝夸麗羞陳苑，玉樹爭妍比謝家。臘白纔呈春已動，扶桑霽影曉相叉。
和陳守喜雨詩  其一 陳元晉
垤鸛無聲口舌乾，誰驅雷雨遍千山。頓蘇赤地千里旱，特出黄堂一念間。澤物功深無德色，豐年願遂有歡顔。爲霖祇恐思賢佐，千騎東隨鳳詔還。
和陳守喜雨詩  其二 陳元晉
誰念東南膏血乾，文移督迫積如山。平時素號鑊湯底，不雨豈逃溝壑間。民病向來猶在耳，天威此去不違顔。從容宣室如前席，乞與枯荄生意還。
再和涂宣義喜雨 陳元晉
郡邑同寅禱旱乾，風霆來會雨千山。真成雨粟從天下，只在爲雲翻手間。神不素餐無愧色，農期一飽足歡顔。豐年酒熟雞豚社，二老從今請往還。
挽劉金部 陳元晉
忠清家法見聞中，蜀産凋零又到公。抗僞一門誠節誼，明倫數語最精忠。郎潜勇退聲名重，使傳賢勞惠利豐。時事方艱人物眇，可堪收淚灑悲風。
贈劉賢良 陳元晉
十二書言天下事，氣如蕡直語加遒。誰當心耻四郊壘，子獨眉攢萬國愁。刺手拔鯨何倜儻，劇談捫虱自風流。悠然且作新豐醉，定有人能說馬周。
安撫徽猷郎中被召欲東賦詩見志乃以得歸閑退爲喜門人小子知先生之心也輒和嚴韻用暢高風  其一 陳元晉
莫管聲名草木知，人生待足是何時。興纔盡處須回棹，塗到迷時漫泣岐。老我昨非今似是，笑渠小黠大還癡。山林晚覺中多味，不怪商顔只茹芝。
安撫徽猷郎中被召欲東賦詩見志乃以得歸閑退爲喜門人小子知先生之心也輒和嚴韻用暢高風  其二 陳元晉
聱叟揮車倦且歸，釣遊舊處足娛嬉。客懷自分三宜去，世事那無一可爲。晝日高眠甘茗乳，秋風清飲飽蓴絲。何當爲背奚奴錦，收拾潭州歸後詩。
和柴大監留郎中遊鬰孤及喜雨之什  其一 陳元晉
冰壺清對玉衡秋，臺府同時盡勝流。南國恩波如海闊，西江和氣接天浮。山川真借兩賢重，翰墨仍爲八境留。見說九重思魏笏，書帷更欲學君疇。
和柴大監留郎中遊鬰孤及喜雨之什  其二 陳元晉
農畝皇皇望有秋，肩赬背裂汗衣流。疲甿不得一飯飽，我輩應慚多食浮。烏尾督逋無迫遽，鼠牙有訟怕淹留。兩君一念回天速，天雨看看粟滿疇。
韶石使君年丈扁舟過我於松桂林敬哦小詩留爲一日款就寄石洲主人以發千里外一笑也  其一 陳元晉
十五年前會五羊，都門再別九年强。君榮韶石州麾出，我窘文江縣債償。人世能消幾離別，征塗何用許奔忙。梅前菊後風光好，且爲儂留共一觴。
韶石使君年丈扁舟過我於松桂林敬哦小詩留爲一日款就寄石洲主人以發千里外一笑也  其二 陳元晉
黄雀長行萬里餘，煩渠就寄數行書。常懷李白詩無敵，莫怪韋郎跡也踈。玉節榮光何恨速，石洲風物正關渠。同年相逐雲龍處，應念吾儂乃一豬。
春日 陳元晉
金旛勝裏喚春歸，却後新正八日期。紅紫莫嫌春較晚，開遲應是落還遲。
題曾審言所寓僧舍梅屋  其一 陳元晉
作屋延梅更鑿池，是花最與水相宜。橫斜清淺黄昏月，畫出孤山兩句詩。
題曾審言所寓僧舍梅屋  其二 陳元晉
傾蓋知心兩玉人，竹君邂逅更情親。能同此味花君子，來共團欒一笑春。
獨夜  其一 陳元晉
月轉庭除夜未央，坐看梧影上東牆。金風玉露方清絕，只欠探枝桂子香。
獨夜  其二 陳元晉
雨作寒聲落枕邊，攪人愁緒不成眠。非關獨夜難排遣，爲怕秋風在眼前。
題西齋 陳元晉
唔咿一室特蘧廬，要讀人間未見書。快著先鞭問前路，西崑玉府富珍儲。
梅仙峰 陳元晉
文陛無階寄履聲，驂鸞有路學仙靈。長安宮殿今何處，祇有梅峯萬古青。
謝童帥幹送滴酥 陳元晉
滴成詩句巧相粘，料得堂深凍未忺。剪水染雲天上手，何因得見玉纖纖。
入庾嶺 陳元晉
梅花迎路客平安，此是江南盡處山。霜月正高花下飲，酒闌長嘯過梅關。
寧都上元有作  其一 陳元晉
一覺翛然已五更，窗橫梅影月偏明。年時記得嬉遊罷，猶爲梅花夢不成。
寧都上元有作  其二 陳元晉
賣薪買酒舊家時，人樂昇平豈自知。節物如今不堪說，丘墟滿眼更啼饑。
寧都上元有作  其三 陳元晉
刃劍尤爲花木災，園林不貸一株梅。呼童徧縣無尋處，安得成叢插燭來。
即事 陳元晉
庭草茸茸書带碧，檻榴粲粲舞裙紅。靜觀物化機無息，又轉薰琴一信風。
田間 陳元晉
高田拍拍水連塍，早稻將齊晚稻深。閉糶人家爭發貸，豐年也有債相尋。
鴈字 陳元晉
超然聖處過張顛，整整斜斜落照邊。好寫人間不平事，叫開閶闔爲箋天。
題陳氏鏡湖  其一 陳元晉
賀監歸歟百不求，問天只覓鑑湖秋。夫君賸有閑田地，鑿破天慳得自由。
題陳氏鏡湖  其二 陳元晉
水上觀心即是禪，此心如鏡察天淵。一塵不著風波靜，俯水何慚鏡裏天。
過南雄調木倅  其一 陳元晉
句法清嚴舊有聲，親傳詩學自趨庭。添丁只解供耘耔，不似盧仝獨抱經。
過南雄調木倅  其二 陳元晉
道遠胡爲至此哉，班行見說正須才。多應詩興清無奈，特爲觀梅故一來。
別留少微兼呈玉堂先生  其一 陳元晉
天涯萬里同爲客，先自悲秋更送君。歸路明朝好蕭索，一聲鴈斷幾重雲。
別留少微兼呈玉堂先生  其二 陳元晉
客中未醉難爲別，別後無書但寄詩。俗物眼前誰可意，思君無奈鬢成絲。
別留少微兼呈玉堂先生  其三 陳元晉
四海弟兄能有幾，平生臭味許誰同。遥知夜雨連床際，應說南中有客窮。
別留少微兼呈玉堂先生  其四 陳元晉
雲麓先生坐山癖，脚頭尚欠到羅浮。藏山欲作千載計，試問書成可寄不。
別留少微兼呈玉堂先生  其五 陳元晉
君家伯仲盡英妙，筆勢夭矯人中龍。池中我亦自雲雨，四方上下長相從。
自遣用魯山老僧韻 張即之
心期萬未一能償，海角連宵夢帝鄉。白髮易生時序短，青雲難致道途長。有方却病還吞藥，無事消閒只點香。誰道官居寥落甚，許多風月滿詩囊。
臘八日早漫成 張即之
簿書應接一身兼，減却新詩上筆尖。媿我世無分寸補，爲農憂有歲時占。客因年近思家切，人到心閒飲水甜。昨夜一番鄉屋夢，寒梅香處短筇拈。
懷保叔寺鏞公 張即之
華嚴閣上夜談經，虎嘯風生月正橫。茶筍家常原有分，簪纓世路本無情。住閒石屋堪容膝，遇箇詩翁便記名。
句 張即之
十載幾番閑往返，鏞公爲我添眼青。
詩一首 趙葵姬
柝聲默報早朝回，滿院春風繡戶開。怪得無人理絲竹，綠陰深處摘青梅。
送趙南仲出視江淮 郭庭芝
劍戟翩翩鐵騎攢，前軍飛渡潤州灣。烽連淮陸胡塵遠，月照金山漢壘寒。虎旅亦知平□易，龍庭不數靖邊難。來威顯允歌方叔，願附詩人唱凱還。
佛牙寺看桂因贈許秀才 郭庭芝
何來仙女散天花，剩得餘香伴佛牙。留取高枝青漢上，秋風吹送到君家。
自然仙井  其一 郭庭芝
仙翁去不還，石井烟霧白。誰能躡其蹤，勾漏良吾宅。
自然仙井  其二 郭庭芝
井空寒不流，汲取不知夏。披襟醉瑶華，白榆歷歷下。
訪景山 許伯詡
奉陪南極老，來慕北山名。鑿石濃書墨，流觴款敘情。問誰挹仙袂，笑我縛塵纓。知是龍門客，終難卧孔明。
和許伯翊訪景山 陳師服
仙溪七十里，半世始聞名。一日見山面，千年懷友情。古匏浮晋醁，清水照塵纓。霜月亭亭白，連床話到明。
冷泉亭看放水 陸垕
泉聲飛出閘，委折綠陰間。此地原無暑，多時不入山。草欹疑石墜，水定見魚還。難得同龜鶴，游吟半日閑。
句 朱天錫
百里歡聲歌扇底，萬家和氣酒盃中。
浯溪  其一 林訪
靈武儲皇識事端，解將權術濟艱難。當時若徇區區節，宗社何由獲再安。
浯溪  其二 林訪
文士相輕自古然，堪嗟嘲詠費雕鎸。元顔文筆非餘子，未可毛疵議昔賢。
無題 方元吉
一穗香烟到日斜，靜聽蜂報二時衙。老僧不解傷春意，多採梨花作供花。
題姚司戶萬翠亭 崔起之
名山繞旌川，未易千百計。棲真聳其西，二幕相扞蔽。柳山與龍山，連亙殆無際。大鼇從東出，石鼓鑿奇瑞。華容接雞形，蔓衍若難制。維南有梓山，盤屹萬里勢。有殿曰甘露，崒嵂插天地。玉壺枕其北，鳬山復相比。磣嶺介鳳凰，大洞闡天祕。無奈分布廣，一蹴不可至。姚君天韻奇，氣概高一世。胸中飽丘壑，作亭非壯麗。獨能極遐觀，領略萬山翠。蒼玉無遁形，秀色歸一視。却笑昔人非，所見殊無異。東亭亂清暉，僅得翠微意。東山羅紅裙，未免聲色累。唯君別幽趣，徜徉樂清致。青山不改舊，領客時一醉。
遊登高山 黄麟
上至登高眼界寬，蜜陀僧舍富琅玕。天雄峻塔淩穹漠，澤瀉巍階鐵護欄。虎腦已回仙枕夢，雞頭甯愧國香蘭。登臨豈止黄花日，川練常隨夜月寒。
和駱蘿憲分水嶺詩  其一 林致誠
一自端明去外臺，脩途松蓋屬誰栽。仁心既許推仁政，玉笋清班趁早排。
和駱蘿憲分水嶺詩  其二 林致誠
莫言種木事平平，多少行人上玉京。豈憚炎途依密蔭，雲天大芘盡蒙成。
和駱蘿憲分水嶺詩  其三 林致誠
照人風骨清如玉，振祖家聲遠若雷。想對旅窗貪讀易，不知門外使車來。
書至鵝湖訪先祖簡肅詩扁歲久不復存矣月老重飾一板令余書楬芝蘭室因題二十八字 林致誠
憶昔先翁此地經，曾揮詩筆掃青冥。我來徧索前修句，雷電何年敕六丁。
與廖檢法同行口占分水嶺詩  其一 駱羅憲
山路相隨步步高，忘懷携手上嵯峨。掀髯長嘯青雲去，回首躋攀有許勞。
與廖檢法同行口占分水嶺詩  其二 駱羅憲
世上平生懶所更，有懷真欲倣淵明。無端喚作鉛山尉，剛替渠人負弩行。
與廖檢法同行口占分水嶺詩  其三 駱羅憲
山從頂上分閩越，四面群峰簇仗齊。自是心同天廣大，不妨眼趁地高低。
與廖檢法同行口占分水嶺詩  其四 駱羅憲
盡道今年雨意稠，踏歌芒時偏東疇。微官祇有年豐願，一飽高眠萬事休。
與廖檢法同行口占分水嶺詩  其五 駱羅憲
勉强驅馳力不堪，筍車肱曲睡方酣。思歸夢逐來時路，無奈杜鵑聲兩三。
與廖檢法同行口占分水嶺詩  其六 駱羅憲
數聲猿叫閩山月，千里思家欠羽翰。疑怪五更衾枕冷，霜壺凜凜逼人寒。
與廖檢法同行口占分水嶺詩  其七 駱羅憲
天開萬象真圖畫，日照千林古錦機。立馬溪邊看不足，夷猶直待月生輝。
與廖檢法同行口占分水嶺詩  其八 駱羅憲
樓前山色古今景，樓外溪聲日夜雷。靜坐焚香讀周易，丁寧莫放俗人來。
與廖檢法同行口占分水嶺詩  其九 駱羅憲
端明遺愛在南臺，百萬喬松手自栽。欲喚清風滿江左，崢嶸頭角且安排。
與廖檢法同行口占分水嶺詩  其一○ 駱羅憲
驛路新安掌面平，揚塵從此去朝京。清風只欠蒼松立，留待他時我種成。
憾金南伐 呂之鵬
縫掖無由掛鐵衣，劍花生澀馬空肥。燈前草就平南策，一夜江神涕泣歸。
青山 史彌寧
青山見我喜可掬，我喜青山重盍簪。石鼎車聲煎玉乳，竹鑪雲縷試花沉。三杯暖熱淵明酒，一曲凄清叔夜琴。莫怪相看能冷淡，交游如此却情深。
覓句 史彌寧
山院清吟雪作堆，錦囊開口等詩來。尚嫌句裏欠平淡，忍冷巡簷看老梅。
客舍瓦池 史彌寧
片石玲瓏水抱根，巧栽松竹間蘭蓀。怕人觸弄魚兒活，疎織筠籠護瓦盆。
讀杜詩 史彌寧
滿地干戈老厭逢，酒杯詩卷託孤忠。自從風雅離騷後，數到而今無此翁。
東還 史彌寧
及瓜賸喜發南州，納納春光銷客憂。細麥風前藍袖舉，新秧水面綠鍼浮。行程又過山深處，歸夢還尋天盡頭。收拾懷鄉舊詩藁，探先封寄與沙鷗。
啼鵑 史彌寧
點檢園禽誰口多，錯嫌百舌逞嘍囉。春歸怪見難留駐，攛掇元來却是他。
曉望雲氣平凝前山遮盡僅餘翠峰數點因賦 史彌寧
障山可奈白雲何，露出峰尖能幾多。宛似羣僊粉牆外，髻環歷歷見青螺。
送伍啟之赴嚴陵比較務 史彌寧
又作中年別，西征難强留。挂帆衝雪浪，懷牒董糟丘。嚴瀨未爲遠，陟雲良易收。功名吾拭目，老氣尚橫秋。
南湖靜寄 史彌寧
緜蕝南湖屋數椽，鷗邊一壑許儂專。小軒東面雲生樹，曲檻前頭水接天。餉客清風無盡藏，可人明月不論錢。愛閑聞取身頑健，逸老祠旁理釣船。
夏日小酌 史彌寧
拓窗一粲俯晴川，儘放薰風到酒邊。小待夜深清月上，藕花影裏榜漁船。
火雲 史彌寧
酷甚驕陽似杜周，火雲焰焰雨悠悠。平疇龜兆何曾潤，蒸得田夫汗轉流。
寄屈英發 史彌寧
好在靈均幾葉孫，棲遲何事尚衡門。騷章憤世今誰嗣，忠槩傳家君獨存。夜雨短檠能搰搰，春風逸翮定軒軒。有書難倩南征鴈，巫水黔山勞夢魂。
東湖汎舟 史彌寧
扁舟去穩似乘槎，瞥眼輕鷗掠浪花。絕愛陶公山盡處，淡烟斜日幾漁家。
詩髯 史彌寧
薄劣東風性叵常，欺人老去頓炎凉。夜來解盡池塘凍，不到詩髯點檢霜。
張氏溪館 史彌寧
景物自相投，茅簷俯碧流。鏡中雙鷺下，畫裏幾山秋。日落誰橫笛，江寒獨倚樓。有人過裴迪，問是輞川不。
春宵 史彌寧
角聲和月透窗紗，驚起啼晴半樹鴉。攪亂先生眠不得，一庭春露濕梨花。
酬黄雲夫用所寄詩卷中韻 史彌寧
詩編旅吾前，火齊間木難。讀書二十載，勗哉師阿瞞。相期籋正始，可但黄初間。想當醉吟時，意覺瀟湘寬。吾廬切東溟，遲子同遐觀。
寄雲夫 史彌寧
黔國相逢地，蒼燈共夜篝。雲龍念東野，柏馬歎之罘。郵傳一分手，河山再見秋。交情如繾綣，不在寄書稠。
維則庵追凉題月湖屏間詩後 史彌寧
淋漓醉墨灑屏間，逃暑祇園闖一斑。小阮詩懷飽丘壑，可無隻句餉江山。
送鄔文伯 史彌寧
一世鄔文伯，三生鍾子期。風流到尊俎，酬倡迭壎箎。去棹趨蘭養，來韉趁菊時。南湖清鏡裏，明日欠君詩。
江亭晚思二首  其一 史彌寧
風烟酬酢費吟牋，剩句殘章尚滿前。際晚奚囊收未盡，一時寄在白鷗邊。
江亭晚思二首  其二 史彌寧
有底江鷗不耐煩，月明連夜送詩還。沙頭接得重搜句，推與儂忙渠倒閑。
鄭中卿惠蝤蛑 史彌寧
客窗不作侯鯖夢，隨分魚蝦薦一杯。食指怪生連夜動，敲門郭索送詩來。
野塘秋鷺 史彌寧
玉立秋塘一振衣，竦肩莫是爲尋詩。近來絕少元和樣，島瘦郊寒渠得之。
紫笑 史彌寧
芳苞暗解紫羅囊，香殺東風一味狂。試問花神緣底笑，笑他鶑蝶爲春忙。
過臨江 史彌寧
嘉定有八禩，三月哉生明。史子脫吏鞅，超然若登瀛。釃酒渡清江，風帆引歸程。僮奴忽報我，重客來相迎。推篷驚且喜，火急問姓名。云是遠近山，江湖舊有聲。各欲贄韻語，藉手論交情。倒屣延見之，驩甚如平生。近山屬思久，竚立詩未成。意者事工緻，一字百鍊精。遠山得句易，奔走隨東征。頗似誇雋捷，攙先求獻呈。顧予雖不敏，嘗試與子評。自古文章士，大率多相輕。二君富丘壑，氣象俱崢嶸。萬世所宗仰，尹任夷之清。譬彼蘭與菊，春媚或秋榮。底用角遲速，區區尚爭衡。端盍如奏雅，迭和韶鈞鳴。願言酬嘉惠，託身與齊盟。扁舟劈箭飛，懷抱何由傾。感子意勤拳，寫作江上行。
歸航 史彌寧
春岸移舟雪半消，長年忍冷轉塘坳。數聲鴉軋催歸艣，屬玉驚飛上柳梢。
即事 史彌寧
翠屏珠幌水沉烟，日日春風醉筦絃。得似南湖老漁隠，短蓑銅斗白鷗前。
聞笛 史彌寧
卸帆沽酒荻花村，水色天光凈不分。霜月凄凉何許笛，一聲吹裂洞庭雲。
紅雪 史彌寧
金衣花裏嚲春寒，桃杏牆頭正耐看。苦被東風愛裝景，借些紅雪打闌干。
舟中 史彌寧
西風吹上木蘭船，人訝今時李郭仙。一抹烟光粘遠樹，十分山翠滴晴川。夕陽半在寒鴉外，秋色全歸過鴈邊。縱有清詩費摹寫，楮生爲我喚龍眠。
翟簿示似中秋高作命意着語殆與商素爭清讀至人與月忘年之句不覺擊節借五言爲韻賦詩答謝  其一 史彌寧
飲月漱吟齒，心事何輪囷。醉舞影凌亂，子其謫僊人。
翟簿示似中秋高作命意着語殆與商素爭清讀至人與月忘年之句不覺擊節借五言爲韻賦詩答謝  其二 史彌寧
老蟾挂青冥，寒影墮秋渚。流聲到楚澤，千古相溶與。
翟簿示似中秋高作命意着語殆與商素爭清讀至人與月忘年之句不覺擊節借五言爲韻賦詩答謝  其三 史彌寧
露氣粟我膚，棄捐掌中月。高眼沒雲鴻，澄輝眇窮髮。
翟簿示似中秋高作命意着語殆與商素爭清讀至人與月忘年之句不覺擊節借五言爲韻賦詩答謝  其四 史彌寧
天風來廣寒，吹下雲錦裳。雖無金錯刀，緹革余敢忘。
翟簿示似中秋高作命意着語殆與商素爭清讀至人與月忘年之句不覺擊節借五言爲韻賦詩答謝  其五 史彌寧
歌子秋風疊，誦子明月篇。信有習鑿齒，勝讀書十年。
按圖志去城而南有巖曰金紫昔蕭千巖擅一世詩聲乾道間嘗寓家郡之西湖意其必有題詠鑱之崖壁一日訪之則了無所睹方重爲此巖太息而別乘示似佳篇勉之著語以紀其勝賦五十六字 史彌寧
去城不隔五七里，雲竇誰鑱能怪奇。石屋盡頭天罅坼，林柯缺處日光垂。山禽上下有餘樂，僊鼠往來無倦時。惜許千巖舊遊所，摩挱蘚壁欠渠詩。
題清湘管善甫青雲樓 史彌寧
湘山詩眼兩爭高，醉墨淋浪濕斗杓。說似元龍徹欄楯，恐妨縱武上曾霄。
晴江觀鴨 史彌寧
鴨鴨新晴出翠蒲，春江水暖互相呼。避人深入蒼烟去，莫是喬僊雙履無。
啜茗 史彌寧
瞢騰午困懶吟哦，鼎沸槍旗不厭多。戰退睡魔三十里，安知門外有詩魔。
秋蘭三絕  其一 史彌寧
葉葉低垂翠带長，花清榦瘦吐微香。西風劣相添寒色，簇立蜻蜓凍欲僵。
秋蘭三絕  其二 史彌寧
杜若江蘺汝弟兄，楚騷經裏總知名。雖然臭味略相似，畢竟還他骨格清。
秋蘭三絕  其三 史彌寧
砌蠟成花淺带黄，紫莖綠葉媚秋光。不吟尚自清羸甚，怪得詩腰肖沈郎。
簷滴 史彌寧
過雨秋簷不住聲，敲盆滴砌带詩清。料渠要學儂搜句，旋疊平平仄仄平。
陸放翁畫像 史彌寧
詩酒江南劍外身，眼驚幻墨逼天真。是誰不道君無對，世上元來更有人。
評詩 史彌寧
籌量節物細評詩，詩要天然莫强爲。蛩韻酸寒東野句，鶑吟富貴小山詞。
懷白石 史彌寧
秋堂風露夜沉沉，頼有寒螿伴苦吟。詩句未蒼人自老，十年山水負知音。
雙清樓賦水雲分韻得齋字 史彌寧
湘水衡雲畫軸開，天將此本勘詩才。我無健句可題品，包寄江西曾撙齋。
題劉君鼎臣盤谷圖 史彌寧
崖壁開張半幅慳，權名人見若爲顔。那知別有真丘壑，不在區區紙上山。
懷歸 史彌寧
全家索米又邊頭，冷落南湖一鏡秋。了却眼前兒女債，買蓑烟際伴閑鷗。
荷恩堂 史彌寧
不才只合老林丘，也玷班行也典州。慚愧一家都飽暖，君恩海樣若爲酬。
弔和靖 史彌寧
風林輥雪冷驚鴉，來弔孤山處士家。只有寒泉欠秋菊，一杯聊復薦梅花。
菊 史彌寧
癖好秋光勸不回，揮金一䴮買詩材。寒花也自矜前輩，曾與柴桑保社來。
萸 史彌寧
不入湘纍俎豆閒，也分半席綴詩壇。杜陵老眼明於鏡，醉撚西風子細看。
燕 史彌寧
管鮑交情已矣夫，君看門上翟公書。茅簷不鄙頻來往，叔末衣冠得似渠。
寺中觀梅 史彌寧
慈尊宴坐衆香國，環列毗耶彼上人。老子也揩凡肉眼，來瞻清凈法王身。
雲山詩境 史彌寧
天公收畫底論錢，借與山人換樣看。雲巘浮春晴嶂暖，烟崖積雪曉屏寒。平林淡抹精神嫵，小景橫陳氣象寬。定自米家船上買，不然那得許多般。
鳩 史彌寧
着詩催得雨垂垂，連累林鳩逐婦歸。爲汝賦晴休怨望，自今已後免分飛。
蛩螿 史彌寧
聲作饑鳶吟未休，蛩螿鬭合賦清秋。被他聒得渾無句，獨力難勝衆楚咻。
和黄雲夫武攸見寄韻 史彌寧
詩名千古杜陵翁，身不勝窮道不窮。編簡湛酣君有味，江山彈壓我無功。穉凉庭院梧桐雨，晚照陂塘蓼荻風。如此秋光欠料理，故人緣底尚東蒙。
大閲 史彌寧
擐甲邊城教即戎，三軍錦繡曉光中。影摇澬水旌旗動，聲震文山鼓角雄。馬慣揮戈翻塞雪，鴈驚鳴鏑響天風。十行忍負君王意，同向燕然勒雋功。
次韻黄倅喜雨 史彌寧
喚起神龍澤楚鄉，午天轉首失炎光。怪生未到秋深處，早有蕭蕭葉響廊。
六亭爲邵陽登覽之勝識其名於千巖之詩稔矣廼今僅存其一方欲次第尋訪以仍舊貫不謂簿領得我心之所同然舂容大篇率先作倡而令君和章亦復繼至閔免賡酢用肩吾人相與祈成之意 史彌寧
晨光泫露華，秋聲亂風葉。翛然步中庭，詩瘦單衣怯。塵銷玉宇浄，西爽浮雙睫。圍繞簿書叢，頗覺汗欲浹。吏散仍心清，窗泛鑪香浥。生平耆幽討，此意若爲愜。滄浪楚名郡，江澄山嵬嶪。流派瀟湘分，氣脈衡廬接。四序春無邊，萬象光有曄。閣束范寬手，天開畫屏摺。怡融田野間，夫耕而婦饁。林雞鳴喈喈，沙禽墮跕跕。千里趨農桑，渠肯事游俠。不晚刈黄雲，腰鎌忙劫劫。年豐多暇時，陳迹旋搜獵。六亭僅一存，感慨思足躡。訪古亟臨眺，樂此忘疲薾。騰身一柱峰，頫首百雉堞。懷哉千巖翁，騷壇未易躐。晝覽五言城，中宵勞夢蝶。詞鋒摧泰華，疇敢攖其鋏。有來二妙吟，驪珠粲盈笈。格律守蕭規，欲和可容輒。荒園竚更新，成趣期日涉。舊貫仍追還，輪奐頓增燁。繡谷酒一尊，杏岡琴三疊。蒼雪清肺肝，寒碧漱牙頰。凌虛及遐觀，崇成頼謀叶。廢興端有數，鮮裳換須捷。公餘約遨嬉，倘不負隨牒。
僧窗 史彌寧
朝市踆踆走利名，道人許樣不關情。西窗夢破梅花曉，敲月數聲鐘磬清。
賦鴈 史彌寧
雲慘胡天倦客程，西風失喜到江城。自傳屬國書來後，獵獵聲名動漢京。
通守黄子說解印造朝之日江梅輒花天其或者以相行色耶取風人託物之義賦詩餞別致繾綣意 史彌寧
鵷甃霜明欺曉色，一笑巡簷梅摘索。犯寒小隊出郊坰，攀折南枝餞行客。此客端的梅樣清，秋水爲神月爲魄。瑶葩粲日耿林園，玉樹凌空挺標格。懸知僊種出閩嶠，分得幽姿來楚澤。蘼蕪蘅芷遜孤芳，萬綠千紅俱避席。共惟別駕東閤郎，戰退膏粱凜冰檗。流傳好語到前村，是誰不道君清白。手調金鼎升廟廊，穩繼大門名烜赫。朅來得此歲寒友，氣味深長殊莫逆。相期嚼蕊吐瑰詞，更擬浮香醉瓊液。天飈吹起朝玉皇，香案前頭顔咫尺。回班爛熳賞西湖，不妨頻著孤山屐。明朝風月半凄凉，老我滄浪尚萍迹。滿城稚耋重相思，江路攀轅累千百。歸驄蹋雪度關山，有句先春寄來驛。
登鴈峰 史彌寧
□□□□□□□，□句揮毫手不停。□鴈旁觀偷筆法，倉忙書破楚天青。
溪橋 史彌寧
凍吟肩聳學劉叉，癡坐山房井底蛙。財過溪橋風景別，淡烟和月罩梅花。
絕湖 史彌寧
一湖春淥萬山圍，著我蘭舟自在飛。老子行藏有神助，順風出去順風歸。
讀楚騷 史彌寧
一蕊青鐙手自挑，霜風木葉下亭臯。篆香銷盡寒灰塌，細嚼梅花味楚騷。
郡圃紅白蓮競放斐然短歌呈似席間諸丈 史彌寧
東園水亭良佳哉，紅白藕花前後開。千機織就雲錦段，萬玉琢成風露杯。南隣女兒學淡抹，强嫌傅粉無豔色。北隣女兒學淡妝，剛道施朱涴天質。紅兒雪兒俱絕奇，安用底苦相嘲嗤。道人明眼付一笑，綠尊喚客花前嬉。
題湘西廖次高水南真趣 史彌寧
買他磐石作比隣，誰道風烟不屬君。占斷好山猶可在，無端吞併一江雲。
王令君惠示用少陵韻奉和 史彌寧
邵陵壁立三奇峰，溫泉雲山接長龍。西北谽谺幾崖谷，烟霏深瑣文僊屋。黄冠禱雨躡瑶壇，鏘然環珮松風寒。阿香驅雷天地轉，靈虬激水瀟湘翻。將迎鶴馭誰來往，惻惻勤民賢令長。已欣一稔寬百憂，更讀君詩毛骨爽。
題臨川晏子直百花林 史彌寧
溪園歌筦日紛紛，錦繡香中扶醉人。斗酒不嫌呼李白，倩渠品藻一林春。
寄慥齋弟 史彌寧
鷗鷺逢人問歸信，三年作客負滄洲。詩袍醉帽黄埃底，羞見扶風馬少游。
繡衣行送趙道中寺丞 史彌寧
東門祖帳何駢闐，繡衣使者發汝川。星軺未遠竹坡側，風采已馳梅嶺邊。潢池带刀吾赤子，威信憑渠半幅紙。寸兵尺鐵曾不煩，坐令悔悟安田里。化頑一日歸吾仁，此特細事胡足云。頻年慘慘楚氛惡，旱潦呼天天莫聞。民須粒食缾無粟，非公誰捄溝壑辱。傾囷倒廩不遐遺，十一州人均穀腹。安得天下使者心公心，盡變愁歎爲謳吟。君不見鄉來使蜀韓忠獻，起危饑民七百萬。又不見傅公擁節京西時，獄訟不苛傳經典。公今陰德能穹崇，活人手段如兩翁。于嗟活人手段如兩翁，名位它日將無同。
賦桂隠用王從周韻 史彌寧
詩禪在在談風月，未抵江西龍象窟。爾來結習蓮社叢，誰歟超出行輩中。我知桂隠傳衣處，玄機參透涪仙句。蕭蕭吟鬢天風吹，有酒喚客斟酌之。渠伊放浪真達者，詩成醉卧清陰下。只恐香名吹上天，不容花底長陶然。
次韻陳慈明五絕句  其一 史彌寧
幾年枉挂右丞圖，未辦家山瓜芋區。騎馬紅塵歸計晚，逢人囁囁話江湖。
次韻陳慈明五絕句  其二 史彌寧
小春梅玉點烟村，花信從今第一番。緣底吟窗印疎影，梢梢偃月破黄昏。
次韻陳慈明五絕句  其三 史彌寧
南湖經雨綠瀰漫，偏照詩人兩眼寒。一笑鷗邊時獨速，吟魂飛不到愁端。
次韻陳慈明五絕句  其四 史彌寧
買得湖陰數頃秋，斬新窗戶俯清流。了無俗子溷人意，況有清尊澆客愁。
次韻陳慈明五絕句  其五 史彌寧
羨子尋詩盟未寒，鼎來健句壓還還。不妨小緩丹霄步，雨笠烟蓑伴我閑。
次韻王令君禱雨用杜草堂韻 史彌寧
疲甿吾所矜，可忍浚膏血。每事既厥心，其敢憚煩屑。旱魃偶挻災，慨念腸欲熱。牋天走羣望，精神重澡雪。一雨斗清凉，炎歊隨蕩滅。多稼復如雲，指日看秀結。感通翻覆手，田里洗愁絕。禱禜荷同寅，肝膽無楚越。
邵陽郡圃梅坡 史彌寧
粲玉梢頭出小亭，忍寒索笑太清生。楚山活脫青屏樣，影得疎花分外明。
和黄倅懷歸 史彌寧
鴈聲切切楚鄉來，似喚秋光入酒杯。好景欠人同歷覽，歸程爲我小遲回。一天風月詩囊富，千里江山畫軸開。祇恐黄華簪未了，日邊丹檢已相催。
題蕭氏竹坡 史彌寧
鮮碧緣坡古徑深，夜窗風雨作龍吟。自從八葉傳芳後，數到孫枝玉滿林。
讀千巖續藁 史彌寧
詩老毫端別有春，巖前草木也精神。錦囊留得靈犀在，辟盡人間俗子塵。
丁丑歲中秋日劭農於城南得五絕句  其一 史彌寧
楚俗秋來也勸耕，西風招我出郊坰。此行不負尋詩眼，隊隊雲山擁畫屏。
丁丑歲中秋日劭農於城南得五絕句  其二 史彌寧
說似田家好著忙，賸培宿麥接青黄。定知不落薰風後，萬壟晴催煮餠香。
丁丑歲中秋日劭農於城南得五絕句  其三 史彌寧
人事當先莫靠天，蚤修陂堰貯清泉。來年未必晴明久，萬一晴明溉得田。
丁丑歲中秋日劭農於城南得五絕句  其四 史彌寧
家家童穉笑迎門，接得翁歸酒半醺。鄰舍相呼來屋裏，聽翁解說勸農文。
丁丑歲中秋日劭農於城南得五絕句  其五 史彌寧
箯輿幸自到山南，尚有清杯可共銜。何似更行三二里，大家相伴看雲巖。
送武岡法曹江叔文 史彌寧
赬烏噴曉金溶溶，入簷漲帽梅花風。寒香喚我度籬落，蹋破蘚碧巡芳叢。彌襟清興不可柰，甕雲渴想佳人同。長須急走喘且汗，曰有重客過匆匆。撐犂頗亦眷岑絕，跫音滿尉逃虛空。出門一粲輒傾蓋，巖電爛爛驚王戎。長牋銜袖照屋壁，明珠大貝來龍宮。建安昔者富奇士，迄今代有文章公。兒童慣見此客否，氣象盍求古人中。翻思槐市出處異，一官何幸俱湘東。夜闌秉燭浮大白，款接軟語春怡融。公車薦墨行蜚動，騰身穩去陪鴛鴻。得時要不負所學，鼎鼎事業摩蒼穹。平生琢句肯浪與，持此餞別今文通。
靜吟 史彌寧
居官役役簿書間，及到家山困往還。若欲靜吟無俗累，算來却是客中閑。
小軒窠石 史彌寧
密傍軒窗開小池，巧安窠石俯清漪。道人不愛閑花草，祇種缾蕉和水梔。
和邵陽張茂才青蓮花韻  其一 史彌寧
清標別是一家春，風帽飄飄翠染勻。貪向波間弄明月，謫僊居士□前身。
和邵陽張茂才青蓮花韻  其二 史彌寧
昨夜羣僊宴十洲，再三招我伴清游。酒酣忽跨長鯨去，碧玉杯盤散不收。
贈蘇道士 史彌寧
一卷麻衣易洗心，絃琴山水是知音。有時槃礴晴窗下，隨手雲烟噴曉林。
雨中覓句 史彌寧
舂鉏似厭覓詩材，飛向溪心喚不回。頼有漁翁相尉薦，雨中撐得一篇來。
過梅塢 史彌寧
此老胸襟玉雪清，逃禪畫裏著茅亭。箇般雅淡須吾輩，俗子何曾有半星。
題它山善政侯廟 史彌寧
粲曉輕舠掠水飛，趁閑來款長官祠。雲巒著色四時畫，石瀨有聲千古詩。華黍幾沾膏澤潤，甘棠長起後人思。渠伊不盡爲霖意，除却梅龍誰得知。
竹所夜思 史彌寧
保社荒寒欠主盟，此君却解以詩鳴。風窗滿耳吟秋句，比似儂詩渠更清。
再次王宰翟簿喜雨聯句韻 史彌寧
旱魃重爲妖，點雨如點血。一念神所矜，蜚廉變騷屑。靈螭卷天河，千里洗袢熱。二妙喜欲顛，飲豪賡白雪。雲烟落溪藤，傳玩幾漫滅。韓孟不可作，吟社誰與結。頼有飛鳬僊，鸞棲等超絕。娛我清廟音，熏蕤聽疏越。
妙峰亭晚望 史彌寧
峭峰頂上著危亭，四面山開雲錦屏。穠淡淺深多變態，天公浪費幾丹青。
次韻黄貳車三絕句  其一 史彌寧
菩提坊裏著詩豪，佳木繁陰暑易逃。不用移文勒回駕，箇中境界儘清高。
次韻黄貳車三絕句  其二 史彌寧
我本無心山上山，隨風聊復過滄灣。等閑償了爲霖願，却歛神功紫翠間。
次韻黄貳車三絕句  其三 史彌寧
了却文書可是癡，幅巾行散任風吹。揮毫颯颯詩驚雨，灑面蕭蕭雨送詩。
賦棲真觀月季 史彌寧
茶薌從臾訪棲真，闖戶蔫紅絕可人。不逐羣芳更代謝，一生享用四時春。
六亭 史彌寧
我不能如叔子登峴首，名配此山垂不朽。又不能如少陵登吹臺，酒酣懷古胸崔嵬。但見穹崖翠阜清絕處，愛此出奇不盡之詩材。邵陽城中景何好，峻屏四面森圍繞。西南諸峰尤蔚然，地接衡廬青未了。天將圖畫開湘堧，雲木羅立呈鮮妍。上有蟬聯百雉之粉堞，下有鱗差萬瓦之晴烟。人指山形似龍躍，繡谷崢嶸露頭角。遐觀捧出頷底珠，背負凌虛勢騰踔。一爪突起扶杏岡，一爪盤踞蒼雪傍。翹尾蜿蜒卷寒碧，便擬爲霖蘇八荒。老我躋攀興不淺，醉吟拍拍詩瓢滿。祇言此樂與人同，誰子看山能具眼。
詩禪 史彌寧
詩家活法類禪機，悟處工夫誰得知。尋著這些關{捩犬=友}子，國風雅頌不難追。
吟天 史彌寧
流水孤村三兩家，夕陽牛背載寒鴉。扶筇笑入梅花去，箇樣吟天嘉不嘉。
東林雲上人見過 史彌寧
瘦藤十載別康廬，五老山中安穩無。霜後詩禪來訪我，爲言面目带清臞。
西風 史彌寧
幹了巖犀奔拒霜，又催茱菊趁重陽。白蘋紅蓼倉黄染，冷笑西風有底忙。
木犀  其一 史彌寧
一段長長寂寞秋，著鞭芙菊尚包羞。攙先飽綻黄金粟，不落西風第二籌。
木犀  其二 史彌寧
壽藤伴我倚秋風，老去無詩意轉慵。只是看花非覓句，清香錯認惱沖龍。
觀畫 史彌寧
江山梅竹好精神，漁父畦丁也逼真。終是有些堪恨處，畫中更欠著詩人。
次鄔文伯城南夜歸韻 史彌寧
孤嶼清江落木天，十分詩思滿歸船。巖犀稛載香浮鼻，一味書窗惱夜眠。
送陳法曹文卿兼柬松窗 史彌寧
幸無風雨窘重陽，且喚龍丘倒菊觴。糜樣交情愁隔闊，酒般歸興笑奔忙。郎君足下雲霄近，阿母堂前日月長。若見南閩舊同社，爲言詩鬢已蒼浪。
偶述 史彌寧
農忻膏澤了春耕，客免深泥阻去程。日裏放晴終夜雨，天公兩下做人情。
送蘇道士 史彌寧
七十臞僊鬢未秋，肯來爲我說真休。歸歟恐負青山約，跨鶴吹笙挽不留。
懷歸 史彌寧
倚閣南湖一釣舟，西風將夢到鄉州。蛙蠅名利苦多事，薄有田園歸去休。
訪孤山 史彌寧
曾把梅詩細品題，逋僊去後可容追。君看疎影暗香句，二百年來無此詩。
霜柳 史彌寧
十分冬暖學春華，嫋嫋垂楊映日斜。一色淡黄霜染就，看來祇欠带棲鴉。
燈夕 史彌寧
東風劫劫趁芳辰，調柳唆梅著處新。翠筦聲中千里月，銀花影裏萬家春。樓臺拚飲夜不夜，羅綺飄香人看人。抖擻吟懷歌樂歲，江山分外長精神。
老境 史彌寧
老境尋詩一字無，錦囊枵腹怨奚奴。多君俎豆庚桑子，不省今吾非故吾。
再入湖南境 史彌寧
我本人間有髮僧，只堪林下續傳燈。君恩强遣司民社，千里江山笑不能。
暑夕汎月次王令君韻  其一 史彌寧
趁凉延客早，待月放船遲。河朔一尊酒，湘干六月時。鶑喉翻白紵，兔穎掃烏絲。羨殺王明府，長城五字詩。
暑夕汎月次王令君韻  其二 史彌寧
吟社有如此，終當讓一頭。功名吾已晚，富貴子何愁。努力看書最，偷閑且拍浮。清游未可負，只尺荻花秋。
無詩 史彌寧
合向青林岸幅巾，却來閙裏著吟身。竹君門外私相語，兩日無詩羞殺人。
周晦叔所宅之左一坡隠然而高有竹萬箇架小軒於翠霧蒼雪間日彈琴讀書其下軒外鳴泉清駛若與弦誦之聲相答愛其境勝爲賦一絕 史彌寧
竹根碧澗落寒聲，竹外雙溪抵鏡明。滿袖天風吟不徹，坡頭直有許多清。
浮驂 史彌寧
天凈風平水不痕，浮驂带雪繫籬根。欺寒酒興崢嶸甚，又訪梅花過別村。
書蘇道士江行圖後  其一 史彌寧
叟也胸中天地寬，雲烟衮衮出毫端。如何萬里經行處，不費晴窗半日看。
書蘇道士江行圖後  其二 史彌寧
詩酒漂零自在身，吳檣楚柂往來頻。拂開數匹臨川紙，一一江山是故人。
書蘇道士江行圖後  其三 史彌寧
飄然雲鶴老江湖，匠出烟波絕世無。一見昏眸爲渠豁，半生空挂輞川圖。
有惠廬山圖者 史彌寧
生平巖岫飽躋攀，忽得雲巒挂壁間。不怕老來無脚力，閉門端坐看廬山。
香澗老衲示似玉林首倡極道竹溪宴月之樂玉林勉以屬和  其一 史彌寧
長松翠竹拱晴波，不飲其如月色何。珍重阿連能好事，高軒携酒夜深過。
香澗老衲示似玉林首倡極道竹溪宴月之樂玉林勉以屬和  其二 史彌寧
孤令青蓮欠所親，月邊和影是三人。何如洗醆溪光裏，弟勸兄酬汎玉輪。
琮上人以詩惠茶筍 史彌寧
解道碧雲句，三生湯惠休。試春輟鷹爪，斸雨餉貓頭。夢境可容到，饞涎那復流。舌端吾薦取，倘不負珍投。
又次韻楊梅三絕句  其一 史彌寧
財到南村六月時，累累紅紫玉低垂。筠籠送似露猶濕，更費支郎七字詩。
又次韻楊梅三絕句  其二 史彌寧
桃李漫山等俗流，諸楊汝是荔支儔。當時若貢長生殿，又得真妃笑點頭。
又次韻楊梅三絕句  其三 史彌寧
釀蜜搓成絳雪團，莫嫌風味欠儒酸。此詩此果君知麽，一樣驪珠粲玉盤。
和翟主簿 史彌寧
太史騷壇峙豫章，詩豪角立壯顔行。遺風凜凜清人骨，飛露娟娟灑我裳。五字顧慚非應物，一燈今幸屬仇香。玉堂蚤晚須椽筆，快寫平生錦繡腸。
催花 史彌寧
梅怨霜欺春未知，商量着蕊尚遲疑。戲將詩句催花看，催得花開轉費詩。
看李成畫 史彌寧
巖壑蟠胸秦太虛，輞川一見病全甦。可愁地僻無醫藥，繞屋營丘山水圖。
木犀重開 史彌寧
不見巖犀整一秋，厭厭對我訴清愁。公筵餘瀝何曾見，兩度開花只暗投。
曉發嚴瀨舟中和戴叔振韻 史彌寧
子陵灘下放船開，老我經行知幾回。別岸舂鉏殊解事，衝烟冉冉送詩來。
丫頭巖 史彌寧
山前露立幾時休，老大垂髫羞不羞。與汝雲冠別梳洗，免教人喚作丫頭。
題兩巖 史彌寧
月殿雙鬟整鏡臺，俄然拂下玉梳來。失驚怕觸姮娥怒，走奔人間不敢回。
新喻道上 史彌寧
翠分濃淡山開畫，紅暈淺深花弄妝。詩料自來尋老子，句成渾不費思量。
和潘帳幹二首  其一 史彌寧
洋洋雅頌幾遺篇，刪後求詩類一偏。直下謝陶能出手，就中李杜亦差肩。多君句好堪呈佛，老我時來未得僊。兩地河山費蘧栩，吟窗何日勘塵編。
和潘帳幹二首  其二 史彌寧
鐵研磨穿志未伸，也叨朝蹟也臨民。九關猶記鈞天夢，一舸重尋湘水春。自笑裝懷多倥傯，從知滿腹欠精神。調高郢曲終難和，羞殺歈歌籋後塵。
次韻觀音寺訪木犀已過 史彌寧
金粟如來翠葆中，天香飄墮梵王宮。西風一帚無留跡，印證浮生色是空。
林園 史彌寧
情知天也眷詩人，借與林園別樣春。竹影因風多態度，梅花得月更精神。
炊烟 史彌寧
絲絲古柳網羅鴉，拍拍平田鼓吹鼃。不是青烟出林杪，得知山崦有人家。
鷺鷥林 史彌寧
驛路逢梅香滿襟，携家又過鷺鷥林。含風野水琉璃軟，沐雨春山翡翠深。
閑居 史彌寧
山雲送我丹青幅，花氣撩人蘭麝香。詩債幸然逢入務，被渠催索又奔忙。
懶不作詩覺文房四友俱有慍色謾賦 史彌寧
一毛不拔管城子，冷眼相看石丈人。急性陳玄楮居士，未分皂白也生嗔。
過櫧洲行散 史彌寧
羊腸歸路若爲程，財過櫧洲掌樣平。客舍籠烟炊早頓，田家带月喝春耕。青林綠水畫千尺，白鷺烏鳶棋一枰。坐倦筍輿呼穉子，野花逕裏說詩行。
贈臨汝曾醫士 史彌寧
有客譚醫驚四座，指下玄微應識破。藥市棲遲三十年，安知不是伯休那。
孤山 史彌寧
孤山數幅古名畫，著在暗香疎影邊。不是逋僊有梅癖，梅花清韻似逋僊。
春莫同社會飲張園小樓分韻得飛字 史彌寧
殘紅委地水平池，楊柳陰陰鶑亂飛。山色滿樓新雨後，一簾風絮卷春歸。
參政宣獻樓公挽歌辭  其一 史彌寧
欲知天意屬英奇，端爲斯文待發揮。挺挺魏謩祖風烈，堂堂伏湛國光輝。久參機政儒臣貴，未到公台物論違。丹旐東風馬鞍裊，送車誰不淚襟衣。
參政宣獻樓公挽歌辭  其二 史彌寧
子公書問走輿臺，公獨山林挽不回。人道旬瑜須徑去，誰知李泌却重來。傳芳謝砌芝蘭粲，在處膺門桃李開。無媿可攻心事好，底教生死不榮哀。
參政宣獻樓公挽歌辭  其三 史彌寧
無邊膏馥丐儒林，可但天台擲地金。文不琱鎸翻婉切，詩如平淡實高深。春風和氣生毫末，秋月華星爛古今。所發由來關所養，丹青難狀晉公心。
參政宣獻樓公挽歌辭  其四 史彌寧
耆英續續閟重泉，好在靈光獨巋然。入侍已成鴻鵠羽，退休俄值白雞年。傷心藏笈書無恙，盥手開緘墨尚鮮。刮目相期良不薄，可無斗酒奠橋玄。
庵居 史彌寧
倒影晴溪蘸碧峰，庵居活計儘從容。懶能著眼看時事，相約梅花住過冬。
伊誰 史彌寧
伊誰闖我小窗關，偷却西樓一面山。誶語白雲猜是汝，秋風出意急追還。
和叔振曉上梅坡小亭 史彌寧
巡簷詩袖漲寒香，日炙南枝泫曉霜。凈洗宮妝轉明潔，恰如湯餠試何郎。
六亭宴雪 史彌寧
雪天領客倚清狂，戰退玄冥酒百缸。柳絮輥風粘凍壁，梨花撒雨響寒窗。瓊田隠隠迷翹鷺，玉砌狺狺走吠尨。一稔明年寬萬慮，更催三白瑞澬江。
喜閑 史彌寧
過眼光陰髮樣多，幾年客路歎奔波。已拋南楚雲千嶂，旋買東湖雨一蓑。好景賸將詩料理，閑愁全靠酒消磨。如今世事都看破，冷笑侯王夢螘窠。
紙帳 史彌寧
高卧羲皇萬慮空，吟懷剝落杳無蹤。恨渠紙帳關詩夢，勾引梅花攪一冬。
十里 史彌寧
十里樵風自一村，草庵挨拶小林園。霜嚴古木正當路，玉立晴峰新表門。詩境銷磨閑日月，醉鄉整頓別乾坤。浮名浮利非吾願，時把黄庭漱六根。
再賦晏子直百花林 史彌寧
爲報風流元獻家，丁寧百卉駐春華。儂歸載酒溪園去，一首詩吟一種花。
溪流 史彌寧
誰障溪流貼岸邊，若爲挽得上高田。機筩卷起傾橫枧，豎筧盛來水接連。
弔湘纍 史彌寧
莫訝靈均苦費詞，騷章炳炳日星垂。身雖楚澤有遺恨，名與湘流無盡期。一笑底關漁父事，此心惟有洛陽知。是非付與羣鷗判，不上先生弔古詩。
夜窗書事 史彌寧
一燼銀鐙兩架書，十年伴我夜窗虛。不因見性明心後，定自人呼作蠹魚。
送鄔文伯歸侍臨川  其一 史彌寧
莫管東風歸路長，但將綺句答春光。候門兒女應相訝，滿袖離騷草木香。
送鄔文伯歸侍臨川  其二 史彌寧
易學寥寥一綫然，誰人口裏說先天。近來惟有朴齋老，白首焚薌尚草玄。
楚望 史彌寧
樓上詩聲繚屋梁，樓前寒葉舞秋光。明霞點破莫江碧，斷鴈叫羣驚夕陽。
邵陽界上同友人山行 史彌寧
杜宇聲中歷翠微，澗泉决决瀉幽奇。與君笑入白雲去，柱杖前頭儘是詩。
醴陵道上飲別故人被酒困坐竹輿因賦 史彌寧
雞聲催起度江鄉，病酒無憀客路長。掩上轎窗無隻句，著何面目見春光。
夏日遊九龍巖 劉夢符
突兀靈巖古，紆迴石磴升。地幽忘日烈，壁峭喜雲蒸。峰頂池如月，山根水欲冰。摩挲可鎸處，大字紀中興。
遊月巖書二絕以紀其清  其一 趙虞臣
蘭著秋花分外奇，月巖清坐聽枰棋。笑譚相與同心處，更近新凉八月時。
遊月巖書二絕以紀其清  其二 趙虞臣
茲游閑適實清奇，恍對柯山一局棋。興盡相呼下山去，歸途猶趁日西時。
題北高峰石松 范師孟
根盤巨石四時青，陌上香泥豈敢侵。不但詠誇奇異跡，也須珍重歲寒心。
龍多山 文師敬
我家龍多西，出門山在目。杖履三十里，兄弟穿雲宿。山上有頃田，巖洞多重複。石囤如內空，可容萬億斛。奇古一仙臺，清絕三梵屋。千歲大夫松，萬竿君子竹。四時風颼颼，多寒而少燠。天低星日近，舉首心自肅。不敢高聲呼，恐帝謂予黷。轉盼四方寬，萬山皆俯伏。幽人來避世，松柏可充腹。何勞苦煎炮，自有雲蒸熟。朝易暮楞嚴，隨意伴幽獨。天下真樂在，安用名利逐。我亦知此樂，倚門望良速。入山未要深，且歸問寢餗。男兒天下志，未忍同草木。他時素志遂，人進我則縮。來此寄餘生，分此山林福。吾心與道俱，出處應可卜。
玉蝶泉 張珪
仙人修煉地，玉井著神功。日月雙輪見，陰陽兩竅通。可堪清澈底，那更施無窮。尚冀丹砂力，當澆塵念空。
石門峰 吳弘鈺
橫石架廣門，天風自來去。夜半聞洞簫，知是神遊處。
題趙千里夜潮圖卷 篤世南
風濤洶湧千堆雪，拍岸翻空倒銀闕。雁聲驚起一江秋，萬里無雲掛明月。
白石山 林斗南
路迥縈紆行木杪，脚力窮時山更好。苦吟轉覺嘉句慳，遠望方知衆山小。登臨自昔知幾人，留題石暗蒼苔新。吁嗟開闢歲時久，名字湮沒多無聞。細觀天地無窮極，百歲浮生真一息。少和靈運縱垂名，俯仰之間亦陳迹。何如大人能達觀，古今等視猶晨昏。朝菌靈芝皆死爾，彼有修短何足言。往來盤薄何爲者，祇爲幽懷未渠舍。憑闌一覽萬境空，轍迹何須遍天下。
止止庵即事 詹琰夫
小結茅庵倚薜蘿，主人心事定如何。春風枕上邯鄲夢，夜雨燈前雲水歌。歲月不堪頻把玩，山林偏稱小婆娑。年來欲問長生訣，止止庵中養太和。
題三賢堂 嘉定太學生
和靖東坡白樂天，幾年秋菊薦寒泉。如今往事都休問，且爲官司趁酒錢。
送袁侍郎 嘉定太學生
天眷頻年惜挂冠，誰令今日遠長安。舉幡莫遂諸生願，祖帳應多行路難。去草豈知因害稼，彈烏何事却驚鸞。韓非老子還同傳，憑仗時人品藻看。
詠馬當山寧江廟 章劼
驚濤洶湧江勢惡，一山屹立真瓌奇。正如匹馬勇赴敵，萬夫辟易莫敢支。氤氳山腋雲氣聚，焜燿廟貌神靈棲。風帆浪舶香火盛，旱魃雨厲牛羊刲。三元水府各雄據，此實上元開府處。陰兵擐甲揚靈旗，紹興勤王寬北顧。塗金大扁于湖書，八法森森鬼神護。通犀寶带釃龍珠，羅獻渠渠嚴掌故。我曹一拜王之庭，坎坎擊鼓牲酒陳。蕭騷古木雲四合，路左怪石蹲麒麟。人心傾止形勢壯，區區馬跡何庸神。秋風願借一帆便，笠潭正好羹鱸蓴。
別母 苗氏女
桃花飛盡馬塍春，此日辭家淚滿巾。豈是比鄰無嫁處，千山萬水逐行人。
送劉正甫赴南徐幕府 江西舉老
此翁文彩自權奇，抹過鹽車十萬蹄。筆下何多春草句，胸中定有辟塵犀。戴公山下竹三徑，米老庵前雲一溪。蓮幕退思湖上客，一編爲我賦新詩。
與客九日遊龍山以塵世難逢開口笑分韻得口字 劉汝進
縱步龍山顛，放舟龍蕩口。羣然雁鶩行，雜之牛馬走。我拙不能詩，我病不能酒。試問賞花人，還有菊花否。
三賢祠 鄭子思
飛鳳屹立萬仞壁，下有深淵不可測。問訊深淵有何物，驕然桀鷔護巢穴。尋常任意自出沒，砥柱中流噴濤雪。舟人偶有毫厘失，挫手嬰鱗即粉骨。每到王正上七日，昂頭掉尾見金脊。霽嚴收怒了無迹，共與邦人供踏蹟。灘頭雞卜人得吉，鼓吹鞦韆總春色。但見五采文煥發，盡是前賢醉鴉墨。今來古往幾風月，要之勿用果何益。莫邪尚不終磨滅，筇杖一躍肯跼蹐。我龍會見乘霹靂，起作甘霖沛天澤。
送鄭嚴州四首  其一 陳鑒之
諸賢適江海，梧竹孤鳳吟。願言正王度，祈招嗣清音。亦爲膠西董，反慰及物心。未可賦柏舟，天眷宗社深。
送鄭嚴州四首  其二 陳鑒之
父老迎使君，舟楫桐江波。那知使君心，一片烟雨蓑。杖藜對客星，清風雙嵯峨。沙鷗公故人，應爲小婆娑。
送鄭嚴州四首  其三 陳鑒之
嚴山少平田，嚴俗稀惰民。書生坐黄堂，肯詫硎刃新。定以清凈化，坐嘯物自春。綠野人荷鋤，使君聊岸巾。
送鄭嚴州四首  其四 陳鑒之
善端誰獨無，所化有蘭鮑。時容拜床下，孺子似可教。山川頓修阻，心折東去棹。徘徊堤柳春，帆腹風欲飽。
遣興 陳鑒之
踏遍苕溪石，梅花又滿林。山川春入望，宇宙月知心。一紀別鄉井，八年無雁音。危巢老松頂，日暮有歸禽。
會稽秋日觀山 陳鑒之
荒塍間流水，蠹葉風颼飀。前山與幽人，亭亭共清秋。遠近日明晦，隠見雲去留。木末一叟歸，犬鳴茅舍幽。憶昔典午東，劍佩森名流。勝地慰遠懷，茲焉久綢繆。漁磯與樵逕，今有斯人不。池石老苔髮，空餘螺蚌遊。世有古今異，郢歌聊自酬。醉眼時摩挲，此山即前修。
過吳江 陳鑒之
垂虹四年別，淼淼來夢境。今晨整芒屨，柳風吹鬢影。春光徹重淵，蛟困綠波靜。遠帆有無處，小立爲徐領。浩歌翁自得，白髮亂垂頸。一室世誰如，三萬六千頃。平生卜鄰意，此際味差永。翁肯平分歟，吾其辦漁艇。
暮登蓬萊閣 陳鑒之
危欄散湮鬰，已暮亦登臨。鼓角孤城月，山川萬古心。鸛棲松霧重，鷗卧渚烟深。客子終何託，婆娑且醉吟。
秋晚 陳鑒之
瘦盡芙蓉菊又殘，客遊懷抱更登山。秋光老矣歸何處，只在愁人雙鬢間。
晚登京口倅廳富覽二首  其一 陳鑒之
窮途逢偉觀，小閣江萬里。薄暮岸幅巾，寒烟四山起。天河注平淮，斗柄卧蘆葦。欲返還少留，燈青客船尾。
晚登京口倅廳富覽二首  其二 陳鑒之
孫劉昔虎視，鐵騎如風雷。白水列蒼嶂，今焉侑予杯。功名詫一時，空雲暫崔嵬。衲子真英雄，一龕老巖隈。
古詩四首奉寄陳宗之兼簡敖臞翁  其一 陳鑒之
雌雄烏一色，烈焰玉石分。子桑十日雨，英概君摩雲。麈尾失羈思，襟裾蘭茝芬。是豈如蟨驉，書圃同鋤芸。
古詩四首奉寄陳宗之兼簡敖臞翁  其二 陳鑒之
君隠萬人海，嘯咏足勝流。我墮寂寞濱，嵌巖一筇秋。蟠鬰向誰吐，天圍蘆荻洲。劈箭客帆去，何日回吾舟。
古詩四首奉寄陳宗之兼簡敖臞翁  其三 陳鑒之
甘旨娛母顔，雍雍春滿室。咿啞索梨棗，諸兒爭繞膝。波明再茁桐，露滌清吟筆。人生如此足，富貴刀頭蜜。
古詩四首奉寄陳宗之兼簡敖臞翁  其四 陳鑒之
亭亭會山閣，四面秋澄鮮。槃礴一代英，披衣俯飛鳶。邇來幾星聚，清樽壓雲烟。九轉得奇訣，分惠毋獨仙。
西湖晚望 陳鑒之
過雨長堤葱翠濕，小橋人靜支筇立。一縷竿頭顫霜鯽，風動青蒲見蓑笠。
京口江閣和友人韻 陳鑒之
良辰仍我輩，斗酒大江邊。小閣納萬里，一帆來九天。世塵黄鵠外，詩興白鷗前。地勝吾衰矣，長懷李謫仙。
題鄭承事所作蕙蘭三首  其一 陳鑒之
蘭如君子蕙如士，此評吾得之涪翁。有餘不足姑勿論，畢竟清幽氣類同。
題鄭承事所作蕙蘭三首  其二 陳鑒之
托迹不辭巖谷深，異於蕭艾亦何心。清風披拂自多事，斜日淡雲香滿林。
題鄭承事所作蕙蘭三首  其三 陳鑒之
鄭君欲與蘭寫真，心神暗與蘭俱春。詩家三昧正如此，境融意會今何人。
晚凉湖邊放步 陳鑒之
暑氣湖山薄，晚風巾袂凉。蟬鳴便柳蔭，鷺立領荷香。大舸鼓聲遠，小軒茶味長。獨遊元更好，細細踏斜陽。
有感 陳鑒之
淋雨何人記子桑，朱門車馬漲塵黄。百年友誼須英概，畫虎何妨效季良。
月下見桂花欣然會心賦二十八字 陳鑒之
萬卉千葩春事足，一巖桂自壯秋光。清泠風露月侵午，天上人間相對香。
同劉叔泰放步湖邊入靈芝寺坐依光良久叔泰誦坡仙好把西湖比西子之句予因賦古風一首 陳鑒之
劉郎喚我出，勝處意所便。清寒柳桃風，濃淡杉檜烟。僧廬自生香，步繞古佛前。依光偶不扃，坐數禽聯翩。平林度清磬，遥隄簇歸船。湖山露真態，鷗點溶溶天。形容幾吟筆，剛道妝抹妍。莫作西子看，正如姑射仙。相知喜值予，微笑生清漣。
探梅 陳鑒之
驢蹇飈寒獵帽裙，吟肩山聳酒微醺。彎彎竹逕霏霏雪，小小溪橋淡淡雲。忽邂逅時真得侶，向空濛處細飄芬。回天力量知誰似，笑挽春來首策勳。
再到京口 陳鑒之
問訊金焦亡恙否，雙鼇依舊據寒流。塔邊浪戰嵌巖石，木末雲扶縹緲樓。楓葉蓼花新醉雨，山容客鬢兩添秋。海天一鏡舟如豆，忘却塵緇季子裘。
與客夜飲蠟燭有花客請賦之 陳鑒之
圓蒲促坐話情真，蠟炬能花似有神。畢竟蜂鬚膏馥在，酒邊依舊十分春。
蔣實齋出示孟浩然畫像因賦二絕  其一 陳鑒之
吟鞭遥指鹿門歸，水色山光件件詩。縮項鯿魚元自好，當年應悔識王維。
蔣實齋出示孟浩然畫像因賦二絕  其二 陳鑒之
誦詩縱不忤龍顔，榮貴無過是好官。未必一僮隨瘦馬，千年傳作畫圖看。
送方粹仲適會稽 陳鑒之
正好鑪亭語夜分，朔風征帽浙江濆。天低雁带參差樹，山遠舟橫黯淡雲。龜解不妨時換酒，鯨呿元自妙爲文。千巖萬壑心如水，二尺檠邊剩著勳。
到三聖廟坐池亭久之記以四十字 陳鑒之
倦踏軟塵陌，琳宮取次行。紅桃窺瀲灧，翠柳立虛明。眼底得詩料，耳根猶市聲。黄冠邀啜茗，猶有舊交情。
同潘孔時飲總宜園孔時出寶晉數帖呼道人吹簫次日有詩予用韻答之 陳鑒之
六橋秋新宜醉吟，舉杯共聽巖鶴音。危亭三面立老竹，寶晉數帖清人心。凉蟬不敢喧夕曛，洞簫聲繞山腰雲。摇摇歸艇水紋裂，山紫天青河漢白。想君獨立對空闊，一鷺毛寒藕花月。
包家山和潘孔時 陳鑒之
危闌納納萬里天，此景不作西子妍。荒蹊斗折喬木末，小亭棋布層崖巔。陽侯作意娛我醉，潮頭百尺來樽前。遊蜂低回殢花露，一鳥急去拖林烟。年來祇可作橘隠，四人聊學商山仙。
送陳仁叔之越 陳鑒之
生世可無友，吾友得仁叔。行己嚴尺度，色夷氣清穆。蠅頭觀世態，麈尾露心曲。大江渺愁人，風欲飽帆腹。重陽兩日是，不共一杯菊。吾儕跡浮萍，同是客京轂。作討俱出此，正爾未免俗。倘有廩可指，一笑如魯肅。寒窗共短檠，何用戒征軸。所以窮杜陵，恨欠突兀屋。波寒凈沙石，露重老林木。莫言衣带水，後會殊未卜。越山君舊遊，我亦曾寄目。邇來平安否，細與問修竹。
寄題長溪楊耻齋梅樓樓乃其先世讀書之所 陳鑒之
乃翁愛書書滿樓，萬軸插架堪汗牛。乃翁愛梅梅繞樓，千年老幹如蒼虬。梅護群書俗塵絕，書對梅梢滋味別。有時掩卷靜倚闌，檐角一枝擎淡月。雁行編簡相從久，筆硯收功竟無負。兒孫登樓凜生敬，謂此梅花乃先友。一新丹雘煥枅栱，黄卷依然對姬孔。汲泉不是灌梅花，培養君家讀書種。袍香青紫雲路同，盛事何翅繼乃翁。後來應有跨竈者，百花頭上文正公。吾知乃翁好梅意，不獨區區爲名第。霜飈天地慘無色，誰得東皇第一義。惟梅氣稟獨超卓，首送春風入書幄。對之心地悟理學，此是天民尹先覺。
春晚野步 陳鑒之
容易老春工，扶藜趁好風。蛙跳蒲細細，燕沒絮濛濛。沽酒亦可醉，有懷誰與同。長松古須鬣，無語對繁紅。
客新安賦喜雨歌呈守齋倪史君 陳鑒之
良苗正要雨肥綠，火傘張空驅日轂。枝頭忽作少女風，轉眼排檐萬銀竹。爲新安民殊可憐，插空亂巘無多田。雨纔終日水半壁，方晴又望霓橫天。是邦若要宜稼穡，好似嬰兒調乳食。祇今田甫渴甘澍，賢侯憂民見顔色。鼓聲坎坎神來臨，不歆牲酒歆侯心。睡龍蘇醒聽約束，拏攫雲霧層崖陰。澗泉將涸兮亂流，嘉穎欲槁兮光浮。田翁戴笠兒跨牛，欣欣相對歌賢侯。爭言一雨神所賜，非侯何以蒙神休。天惠賢侯福吾土，長是五日一風兮十日一雨。
守齋和張倅古巖詩予用韻賦三絕呈守齋  其一 陳鑒之
天然石屋兩三僧，趺坐寒雲几上生。想見瓦鑪烟斷處，一函經對萬松清。
守齋和張倅古巖詩予用韻賦三絕呈守齋  其二 陳鑒之
貳車林下喜逢僧，眼底千峰逸興生。五馬未遊心已到，吟牋零亂岫雲清。
守齋和張倅古巖詩予用韻賦三絕呈守齋  其三 陳鑒之
澹泊賢侯似衲僧，功深心地棗梨生。畫堂歌舞聊娛客，客退依然禪榻清。
題問政山 陳鑒之
馮軾邦君侈畫熊，却來問政翠崖翁。祇應兄念玄真子，不是堂無齊蓋公。千載棣華垂盛事，兩叢慈竹亦清風。跨鸞時過宣平老，明月簫聲在半空。
守齋示予遊問政山和陳廣文詩予用韻呈守齋 陳鑒之
小隊名山訪古歸，雪雲不解聽招麾。瓊瑶千嶂插空闊，珠璧一詩爭崛奇。興逸聊茲遊赤石，民安何待化潢池。妓圍如畫心如水，鬒髮從渠映玉碑。
夏夜 陳鑒之
鵲影翻高樹，螢光出淺莎。牆低天宇闊，樓小月明多。清吹徐徐至，微雲緩緩過。欲談無與共，默坐養天和。
題陳景說詩稿後  其一 陳鑒之
今人宗晚唐，琢句亦清好。碧海掣長鯨，君慕杜陵老。
題陳景說詩稿後  其二 陳鑒之
月明孤嶼雲，一鶴唳清夜。和之以君詩，竹牖寒燈下。
題陳景說詩稿後  其三 陳鑒之
倚馬揮萬言，跨馿哦一字。遲速不須論，紉雲看奇思。
和守齋戶部家居書懷 陳鑒之
抽身龍尾外，一壑本來心。書卷竹陰潤，筆牀花氣侵。耿光增魏笏，雅趣寓陶琴。隠几時搜句，忘言兀似瘖。
同倪善之納凉壽芳 陳鑒之
沿階草軟翠流長，境靜蒲荷覺更香。清坐小亭叢竹近，暫停團扇受風凉。
和友人題唐明皇楊太真對弈圖 陳鑒之
風流陣退却圍棋，心醉妖妍落子遲。還記兵行南詔否，輸贏應不到雙眉。
京口甘露寺登眺 陳鑒之
吹帽海風鴉背起，馮夷知我酒微醺。樓臺氣壓金焦浪，鍾鼓聲飛淮浙雲。戈甲虎爭餘塊石，榛蕪鼪嘯幾斜曛。山僧不管興亡事，清坐閑披貝葉文。
陪守齋至玉湖書院作 陳鑒之
天垂大溪碧，近樹齊遠山。水氣涵野色，縹緲亭數間。維昔文節公，孤標凜群姦。飄然兩屐齒，雲巖遍躋攀。此地足佳致，差不遠市闤。壽峰顧而喜，築屋娛親顔。吳興富臺榭，往往携歌鬟。公獨抱書來，小舟破潺湲。花澹水紋麗，鳥啼人意閑。讀易發妙藴，不惟評馬班。著述五百卷，星芒照人寰。天街幾綉鞍，蹀躞趨豹關。河來砥柱立，一老菰蒲灣。守齋領客遊，秋風韻枯菅。我誦壁間文，徙倚蘚石斑。德人不可見，月白漁舟還。
題嚴子陵釣臺 陳鑒之
渭濱一叟髮垂素，西伯與之無雅故。幡然爲捨釣魚竿，八極風雲生指顧。先生少與文叔遊，眼看日角興炎劉。胡爲掉頭不肯住，垂綸依舊披羊裘。周文虛己師賢哲，光武規模欠宏闊。三公清坐臺閣尊，先生回首桐江月。桐江月色無古今，白波蒼嶂幽人心。
題村學圖 陳鑒之
田父龍鍾雪色髯，送兒來學尚腰鎌。先生莫厭村醪薄，醴酒雖醲有楚鉗。
畢履和惠端硯余以大歙硯報之佐以一詩 陳鑒之
履和惠端硯，玉質馬肝色。我有大硯卧蠶紋，元是新安龍尾石。持以答佳貺，聊爾見此心。極知不是雙南金，未足報君綠綺琴。我得履和硯，清潤如履和。天然粹德非琢磨，秋江印月平不波。君得剛甫硯，朴鈍若剛甫。不能輕捷隨人後，默默寒窗守愚魯。端硯入手喜有餘，展開古帖聊學書。大硯知君不負渠，墨池飛出北溟魚。
題畫梅水仙山礬三友圖 曾由基
野梅清靖節，水仙韻坡公。山谷秀而野，厥有山礬風。陶蘇黄三君，時異風味同。後人思典刑，寫入畫圖中。
贈貴官家小姬 曾由基
小蠻初按曲，趁拍入凉州。宮羽偶失次，回眸顧部頭。部頭色微嗔，面赭含嬌羞。低鬟語同伴，周郎曾顧不。
用坡仙鬰孤臺韻送鄭繡使還朝 曾由基
人人羨登仙，去作上界遊。誰知世蒙恩，公其晦叔流。衆芳正回春，一葉偶似秋。靈修豈數化，宿莽休檻洲。却憐貪榮人，前後幾蜃樓。策今陳洛陽，疏肯諛滄州。閶闔浮雲開，臺閣清風留。所期共推慶曆車，可復偏重元祐舟。
賀林正字 曾由基
道山羣玉聚，前輩說乾淳。近代豈乏士，清時頼有君。誰傳艾軒派，喜得嫡孫親。所欠非榮進，名流萬古芬。
遊益公平園懷宜春周宰頌詩 曾由基
丞相非嗔客，名流每舉樽。魚烹惟沼在，鶴化有軒存。惜欠堯夫子，幸生夷簡孫。平泉落誰手，文獻說平園。
病起幽園檢校 曾由基
病起無情緒，池邊日幾回。蟲聲低覆草，螺殻細生苔。暑退蘆將變，秋殘蓼續開。久消環繞迹，全若未嘗來。
送廣西鄭經幹並簡經略 曾由基
五嶺宜人地，君今捧檄行。但拚窮徹骨，不到黯無聲。婉畫從違裏，編氓休戚情。祖筵誰執爵，三祝石先生。
古寺 曾由基
殘經閑竹几，瀹茗供花瓷。法窟寂無語，禪容晚带饑。蟲縈道子畫，蛩響外孫碑。風定聞疎磬，玄關却自知。
趙歲寒昆季三人拉李學諭余同遊南湖次歲寒韻 曾由基
紫麒麟楦豈身榮，腹有詩書氣便清。野酌雅宜招勝士，貴遊大半是宗英。主翁舊有登堂約，古樹今知夾道迎。賸欲索梅同一笑，却隨畫角弄初更。
宦轍 曾由基
宦轍馳驅塵滿襟，解鞍呼酒小登臨。天垂碧處秋江浄，山弄紫時西日沉。韓記合還渠老手，王詩似不要新吟。撐天拄地吾儒事，過耳飛禽空好音。
與中朝故人 曾由基
自憐骨相太邅迍，爲米折腰依舊貧。古史多看多警省，新詩愈改愈精神。與游造物真知己，怕說天朝多故人。蘭菊有時忙不得，世間桃李幾番新。
胡講書赴張國錄講席之招良月也 曾由基
初日融霜泮水清，鵠袍翔集宿中庭。先生有道如陽月，太白占祥聚德星。安定重來闡湖學，橫渠端坐講西銘。自憐一唯無傳久，避席何時覿典刑。
送玉堂守永嘉 曾由基
衮衮諸公塞要津，獨當椽筆演絲綸。久陪清禁聊均佚，誰道明河不可親。畿郡喜迎賢太守，帝旁却欠直詞臣。逸才畢竟九天憶，應謂禁中須此人。
余秋責余不歸責之誠是也余非敢忘鄉井而答以詩 曾由基
兔狡應多穴，狐妖解首丘。一巢鳩樣拙，何計老菟裘。
西湖冰合忽見小舟 曾由基
四望黯同雲，平湖墮銀漢。一葉柳邊來，應是寒澌泮。
嘲蠟梅 曾由基
孤芳不被雪霜欺，占得南枝最崛奇。氣骨不凡風韻少，呂醫初見退之詩。
聚景園追凉 曾由基
五雲縹緲護簷牙，不是尋常富貴家。樹樹風蟬凉意足，衣巾時復墮槐花。
題昌黎傳後 曾由基
唐治百年生退之，行藏端的係興衰。三書何用干時宰，天使斯人欲有知。
題潘庭堅樂府後奉簡陳僉書 曾由基
性靈底物堪陶冶，郢曲彌高和彌寡。錦囊勿使六丁偷，會有昌黎賞東野。
晚思 曾由基
風號谷應樹聲喧，陰雨瀟瀟南北村。倦翼投林舟宿港，滿懷秋思立黄昏。
題陳陟屺寺 曾由基
幽泉落竇碎瓊聲，疑是朝天環珮鳴。遶寺杉松皆雨露，不應秋葉似恩輕。
題御愛牡丹 曾由基
天香不數魏姚家，玉砌雕欄護絳紗。聞說弓旌遍巖穴，憐才應是勝憐花。
西湖夜景 曾由基
閒窗放入四山青，古篆無烟氣自清。風不鳴條花著露，一湖春月萬蛙聲。
偶作  其一 曾由基
才退愁無友，時艱悔有家。鄉心慙杜宇，世事付楊花。
偶作  其二 曾由基
故山荏苒失歸期，顔尚如丹鬢已絲。憶昔師門傳拙賦，迄今客路懶工詩。不傷遲暮無豪舉，却喜聰明減舊時。便把蝸廬題退隠，何時買得草堂基。
偶作  其三 曾由基
遣愁時復賦篇章，此是書生習未忘。小吏豈堪人看覷，酒邊生怕带詩狂。
與陳剛父論詩 曾由基
少陵久矣跨鯨遊，近說西江沸不休。雙井發源注南海，百川分港失東流。君懷正印高懸眼，我抉玄關笑點頭。半世工夫緣底事，旁人却作等閑求。
答詩友徵近詩 曾由基
寄傲西峰未肯東，論文舊約幾時同。不知傑句真何用，便有虛名豈療窮。珍重遠書徵近作，疎蕪故我欠新功。每慙時輩多豪逸，點筆成章杯酒中。
題楊敬之贈項斯詩後 曾由基
今古銷沉幾項斯，由來作者不祈知。看渠一片憐才意，合把黄金鑄敬之。
西湖夜景 曾由基
處處芙蕖處處堂，閑行何地不清香。歸舟又趁晚凉急，十里湖光蘸夕陽。
遊宜春北巖 曾由基
宦軀真沐漆，放懷北巖去。行行如蔍境，漸入幽絕處。濕翠欲霑衣，晴雲亂生屨。灘聲時抑揚，嵐氣互吞吐。松寒韻笙竽，碣石狀鍾虡。朱實嫋碧藤，白羽明翠塢。提壺忌人醒，市醑邀我沽。野果枝頭尋，水樂空中度。飲少輒頹玉，山靈勞拱護。起來一凭欄，件件是佳句。此景幾百年，却待予全付。吟成石點頭，喜極石應語。何處一鳴鶴，而作賞音和。仰峯人所仰，隔江不受呼。正如山中人，九詔不一顧。傳聞唐衛公，挾冊曾此寓。臯夔讀何書，瑰譽響千古。一生拗介甫，政坐讀書誤。公乎儻可作，同草遂初賦。
元夕同友街遊 曾由基
月韻梅梢漏未央，緩尋夢境小相羊。萬家燈火天無夜，十里綺羅風自香。勝友何如羅粉黛，清談端可厭笙簧。吳儂休作築城舞，胡越年來共一疆。
元夕酒倦 曾由基
解酲貢浪語，欲困且長謠。古篆生春靄，新湯響夜潮。喜尋搜句伴，怕有看燈招。背却笙歌閙，鳴琴慰寂寥。
中書程先生委校勘春秋分紀大參李雁湖文集因元夕戲成一絕 曾由基
雪柳梢頭閙玉梅，萬家燈火月樓臺。校讎幸不開天上，省得扶藜太乙來。
春日田家三首  其一 黄大受
凜寒陵熙春，誰爲禦其侮。酸風吹積雪，濃雲灑飛雨。農夫荷耒耜，俶載耕斥鹵。爲其有身累，寧免自辛苦。妻兒送中飯，凍凌强欲吐。晚歸極困倦，倒睡带泥土。朝來天光開，紅紫新媚嫵。南園踏青人，日暮猶歌舞。
春日田家三首  其二 黄大受
二月祭社時，相呼過前林。磨刀向豬羊，穴地安釜鬵。老幼相後先，再拜整衣襟。釃酒卜筊杯，庶知神靈歆。得吉共稱好，足慰今年心。祭餘就廣坐，不間富與貧。所會雖里閭，亦有連親姻。持殽相遺獻，聊以通殷勤。共說天氣佳，晴暖宜蠶春。且願雨水勻，秋熟還相親。酒酣歸路暄，桑柘影在身。傾欹半人扶，大笑亦大嗔。勿謂濁世中，而無羲皇民。
春日田家三首  其三 黄大受
清明百草春，家家上丘墓。南鄰去年冬，禍痛及翁嫗。酒殽羅新阡，蹙頞見追慕。舊時細君墳，望見淚已注。紙錢風飄飄，世用此文具。其間無紙者，已無子孫故。有紙與無紙，百步五十步。
偶成  其一 黄大受
高唐作夢時，宋玉乃得見。那知賦說夢，夢外雲雨怨。此賦苟不作，應無列女傳。
偶成  其二 黄大受
蕨薇生山巔，長不踰蓬蒿。松柏生澗底，歲久還干霄。稟質自不同，托身奚必高。
偶成  其三 黄大受
綠草何自來，蔓延滿中庭。前朝方芟夷，茲視忽已盈。竹間幽蘭花，數四移乃成。
讀四皓傳 黄大受
白雲茫茫歌紫芝，人間無路瞻尨眉。太子介使招忽往，高祖問省心先知。翁身商山名八極，此時不出漢事危。敢惜雙足惜漢鼎，非私劉氏私黔黎。欠呵千年橘中棋，華陰墮馿者爲誰。
老寋行 黄大受
朔風狂驚岷峨流，帝敕雲螭藩四州。頷珠千載化老寋，一變爲回鐍川鍵。蠶叢簸弄幾爲翻，欲捲全蜀淪腥膻。瞿塘下連滄海脈，愁積溟漲牽鰲極。臣冰呼天天不聞，快斥金翅清江氛。連環不解萬古鐵，陽侯依舊千江月。紫庭登奏尤其元，西州之功不補愆。清源血食天地久，其於冰兮亦何有。
昭潭寄內人 黄大受
不接安書動隔年，二千里外極懸懸。老親强健知勤饌，諸子癡頑恐費鞭。幸有田園堪卒歲，使知詩禮可無錢。客中亦有風流罪，長伴梅花對月眠。
由洞庭入五田 黄大受
一汀紅糝蓼花天，滴滴清寒曉露圓。回首洞庭山半點，傷心桂嶺路三千。詩魂夜寄青林月，漁唱聲回綠樹烟。却笑陶朱不如我，我無西子與同船。
油口夜飲醉卧一室及覺三鼓矣秋夜新冷雨濕蟲鳴展轉不能成寐於是浩然有歸志 黄大受
一榻翛然著醉儂，沉沉清夜大槐宮。夢回作惡酒氣重，枕上不眠歸興濃。點滴落階添悶雨，清哀遶壁訴寒蟲。計行良未成端緒，何處高樓撞曉鍾。
沙頭秋晚 黄大受
霜風吹凍玉池冰，留滯周南尚未行。病久故園千里夢，夜寒孤舍一枝燈。愁緣南賈歸舟影，心斷黄蘆落雁聲。老劍已閑頭已白，祇堪吟詠課歸程。
竹 黄大受
虛心懷月明，勁節挺玉立。豈是外春風，春風無處入。
宿岳陽張漕書堂 黄大受
雲低風轉冷，黯黯起秋陰。薄暮細雨過，小窗寒氣侵。關山千里夢，骨肉十年心。病意兼歸意，攢眉寫萬金。
廉泉 黄大受
一泓落古寺，三赤開方池。懷山决瀆後，爍石流金時。君看此廉泉，不增亦不虧。炯炯玉色透，燦燦金沙輝。朅來臨古亭，石銚行相隨。呼童試春芽，活火烹新奇。一咽利喉吻，再啜心神怡。泠然清風來，玉液通華池。憶我心地初，與水同一幾。心泉本無事，何必希夷齊。曰泉已强名，况復有是非。一笑付自然，貪廉吾不知。
寧化白水磜甲子春 黄大受
雪瀑從天下，餘流亦建瓴。雙崖秋氣逼，九地殷雷聲。虎穴山川險，蛟涎草木腥。負鹺由此徑，異日不堪行。
晚步 黄大受
扇小葛衣輕，風清草路平。水聲逢石怒，烟素近山明。喚犢牛回顧，驚人犬倒行。耨夫方到屋，月已屋頭生。
荆州人種秧擊缶于田間以樂農者嗚呼其猶有先王之世之遺意歟 黄大受
鼓聲響答缶聲喧，歌笑聲多日易昏。尚有樂農遺意在，要知此地近中原。
呈魯齋提刑伯 黄大受
散盡黄金與客休，田園不爲子孫謀。白頭更自嫌多累，尚有瀟湘萬卷樓。
江行萬里圖 黄大受
雪山西來接海白，天之所以限南北。誰人胸裏著輿圖，揮斥荆吳入綃墨。濃濃淡淡兩岸山，烟波瀰茫江面寬。水空漠漠鳥飛絕，漸看漸遠天漫漫。客舟泝流先後去，風帆飽腹如飛舞。有時小艇絕波來，不知何處橫江渡。鍾山隠隠開金陵，雨花臺前留玉京。汀洲劣處小孤出，垂楊綠引潯陽城。蘄黄紫翠照卷雪，武昌樓臺半明滅。周郎赤壁杳難憑，洞庭寒烟濛孤月。西江耿耿沙籀清，三十六灣斜照明。黄陵廟深楚山闊，九疑成削黏天青。我來展軸驚快覩，恍然對面水仙府。片時行盡江南天，吊古何勞出門去。南巡真人忘却歸，軒轅龍去眇難追。咸池曲絕誰奏樂，風雨啼痕滿竹枝。六朝虎士工設險，蹴踏滄波當揮劍。血流不惜惜江流，肯放飛埃過天塹。濫觴曾聞蕩雍丘，楫聲若爲空悠悠。江聲至今恨不盡，枉白萬古英雄頭。兩階干羽享波后，八公草木今健否。長安正在碧雲邊，斜日西風重回首。
梅川呈同舟游仲發時中流失舟故云 黄大受
投晚鍾公渡放船，急流送我轉千山。羣犀戲浴江含石，饑雁悲鳴櫓下灘。吟骨欲投魚腹葬，夢魂那許蝶身閑。可憐八尺奇男子，不作當年跛足看。
遣載入閩從李守約 黄大受
考亭高弟說烏洲，小子何妨作遠遊。問學再三勤講貫，立身第一在操脩。機心僅可文章用，邪說毋從釋老求。更做程文須典實，年來華藻近輕浮。
即事 黄大受
路轉欹橋曲，陰陰石磴低。紫藤藟碧樹，紅葉繡清溪。草露明侵徑，秋香暗刺衣。前灘水聲好，欲趁釣魚磯。
織女蟲 黄大受
灝氣逼星河，佳期匝眼過。草間聞織急，天上想寒多。燭裏顰挑錦，邊頭冷枕戈。終宵弄機杼，柰此月明何。
早作 黄大受
星光欲沒曉光連，霞暈紅浮一角天。乾盡小園花上露，日痕恰恰到窗前。
歸來 黄大受
近日多騷客，吾衰不可追。松間哦魯頌，花下看唐詩。好鳥山深語，寒蟬日暮悲。此聲良叶律，新句總堪疑。
公安 黄大受
市人屋井底，棟與江堤平。大江壓堤來，浩浩勢欲傾。古堤騰長蛇，獨與江爭衡。積流增巨漲，飄突萬馬驚。油河與之合，盤渦沸淜騰。折旋聲洶涌，吞汲翻長鯨。微茫隔岸村，百尺崩沙赬。中流有行舟，來往如飛蠅。巨風推銀山，性命鴻毛輕。設險護東南，天巧如揭繩。用武莫若荆，豪雄所交爭。玄德欲興劉，於焉深經營。坐據此要湍，進退窺敵情。時事一阨塞，拂衣開西扃。至今聞西偏，城治餘丘陵。湯湯橫乎前，何畏百萬兵。善衛保其吭，坐待其師崩。更能用吾長，談笑收其贏。何者非神機，用之須人英。機略失所用，山川無常形。休兵不敢論，凄咽含餘情。
中秋舟次沙津 黄大受
去年中秋月，照我入桂城。今年中秋月，送我到江陵。桂林二千八百里，城邊買船發春水。瀟湘六月寒如冰，洞庭湖中秋氣生。峽江西來雪波急，片帆带雨烟中濕。胡雁不來蘆葦秋，風林淅瀝生人愁。反思前年風露好，月入金罇醉將倒。如今飄落千萬山，烟波瀰漫幾時還。露香堂中千百甕，玉瓶取醉風吹夢。今宵弦管閙繁華，燈火沙頭一萬家。爭似詩翁弄江月，微吟還自汲江花。
鬰孤 黄大受
臺高日欲暝，晚眺眼增明。疊嶂羅雲樹，雙流抱粉城。低浮烟萬棟，清送月三更。尚約秋吟夜，江聲带雨聽。
病起 黄大受
煮藥爐邊過一春，瘦骸唯與病相親。雨多藥裹易生暈，潤透巾紗懶拂塵。枕上最宜思過眚，靜中倒得養精神。不辭小現維摩詰，只恐今無問病人。
枝江九日簡周宰 黄大受
日車不照出郊車，門外天陰雲尚麤。青州未有居士供，白衣知是誰家奴。江山有恨橫饑眼，茱菊無情對卧壺。贏得閑關吟苦句，定無人敢喚催租。
公安寓館夜立觀前用載韻 黄大受
翛翛一古觀，我到夜何其。仙磬吟風殿，幽人汲露池。星沉螢聚水，月倒兔懸籬。四起鍾聲亂，凌風欲化肌。
秋夜讀書 黄大受
青燈敞虛堂，微風動衣襟。兀坐耽塵編，起觀星河沉。古人豈可見，所希見其心。終然發永歎，不寐鳴床琴。
梅 黄大受
自見梅開後，相看不暫離。只因愁落去，不忍看繁時。佳實羹堪味，遺音角可期。牡丹專富貴，春盡却空枝。
謁九江趙守 陽枋
浮舟湓浦春，民謠舉欣欣。問民寧底樂，州有賢使君。帝胄擢清班，江國煩慇懃。儀型金玉相，肝腸錦繡紋。周南藹忠厚，大雅卓不羣。固本屹磐石，理兵無絲棼。城堅萬里長，氣壯三邊軍。短吟亟搜枯，弄斧當郢斤。聊此窺一斑，所見諧所聞。願公慨神州，邊腹久中分。五嶽判地氣，三光離天文。倒竭五湖波，一洗九陵氛。鐘彝勒偉曄，汗史照芳芬。此烈丈夫耳，循常奚足云。
瀝鼻峽 陽枋
雙穴流清泉，古來名有自。至今存一息，呼吸竅萬類。山以泉爲津，石以穴爲鼻。無形本諸天，有質著乎地。
遊下竺飛來峰和存子姪韻 陽枋
嵯峨擅北高，幽靜還西竺。虎蹲石根奇，龍蟠藤蔓曲。面橫白水湖，背列濃嵐谷。鳥碎山逾空，起予詩不俗。
過九江望見廬山立雪一峰和全父弟韻 陽枋
阻風桑落洲，悠然見廬山。白雪滿蓮峰，皓矗九霄間。新晴破積陰，天宇豁開顔。玩圖仰斯人，懷古涕潸潸。準擬進扁舟，躡屐登螺鬟。飽諳風月歸，庶幾無虛還。
和趙景賢使君入昌溪即事 陽枋
東出峽如筒，北行溪似線。晨發怯春寒，午炊喜破晛。灘高石嶔𡼭，浪急珠璣濺。平生憂患心，對此倍兢戰。棹夫捷如風，舞篙接飛縴。昔觀武陵圖，今見武陵面。巖叢放斧斤，掛壁發葱蒨。半天矗亂峰，橫烟鎖寒練。猿鳥生意深，詩筆寫豪健。先生巖壑姿，對此聊自厭。險極復推奇，一覽嗟未遍。老眼仰貪看，花生渾欲焰。人喚不回頭，决眥强自勉。造化藏秘奇，人生能幾見。夙昔困塵埃，比來得清玩。異境延高吟，勝覽愜幽念。直疑紫霧深，秘隠豐城劍。便欲於此中，遯世真無悶。朝餐色䰐鬖鬖，暮遊光瀲灧。還恐利名牽，回首成健羨。
峽州程彥彪簽判賦桃花菊讀之良有佳致嗣韻敬呈覺其東塗西抹也 陽枋
羣芳發天機，妍媸太紛競。秋菊繁有徒，色以黄爲正。淵明具卓識，主一無多柄。日鋤三徑荒，取友霜松勁。後人悅紛華，逐物情其性。不見黄居中，方隅靡從令。綠衣尊間色，心憂切吟詠。陶菊抱幽姿，漢廣絕游泳。紅紫雜賦形，變化理難竟。妖嬈妬端莊，超乘誇捷逕。黄花秋露中，心與晚色凈。品類富脂鉛，盛服粧亦靚。佛頭詫奇裝，桃花卑異姓。殿荷呼是兄，先梅可稱孟。就中甘作君，今古有同敬。伊其標上藥，隠居重題評。汲泉擷芬英，神功治未病。味真乏佳色，苦坐芳筵屏。輕身引華年，蓍龜堪鑑鏡。獨立傲秋霜，高風誰景行。嘉哉夷齊賢，不仕西周盛。解約紫茱君，梗檜延福慶。登高睨八荒，期活蒼生命。君家甕頭春，胚腪歸酒聖。
紹慶府教廳瑞麥 陽枋
耕稼問黔巑，禾黍慳培塿。秀實僅有之，嘉祥藐烏睹。府主金華仙，農事躬緬縷。暖律笑吹鄒，長府肯爲魯。節用寓封殖，寬征從字撫。去年民病穫，公把漏天補。今年趁春耕，公有月額雨。至和委來牟，兩岐分藝圃。雙秀可奇觀，三穎駭珍吐。一如荀氏龍，頭角森踽踽。一如賈氏虎，偉彪稱最怒。友于好弟兄，長岐支傴僂。芒穎乍崢嶸，襁褓辭嫗姆。苗脈共根株，萬物本乎祖。見說西家牛，二犢同一乳。瑣碎衆難并，異聞杳前古。歸功二千石，爲言物有主。憶昔辛丑間，紅塵飛白羽。陸海沈炊烟，原田沒榛楛。殿角深顧憂，宅西命山甫。太平登九年，魚鳬藹生聚。長嘯孤雲端，漢中我疆宇。片心天地通，助順知已許。畜繁田不蕪，麥瑞富高庾。萬竈飽貔貅，餘勇洵可賈。坐縛長橋蛟，行却九關虎。挈還天子地，醉言執童羖。衮衣逐歸禾，上瑞此焉取。癯儒嘉聞言，中夜長起舞。欲補嘉禾篇，俚詠驚瓦甒。
壽李夔州乃翁 陽枋
乾月生真賢，老子其猶龍。主靜以觀動，萬籟鳴秋蟲。片心閒淵明，結社同遠公。俯仰身世浮，妍華收晴虹。堂迥妙香凝，超然天地通。至懷三釜外，真味一甌中。震長可代父，物生辰與同。正東權發育，造化誰能窮。艮居東北隅，生意來重重。高枝翔鳳凰，𡄸喈鳴梧風。嘗聞乾一氣，稟付人稀逢。公全六畫陽，何始復何終。杞菊不足蔬，芝苓非所供。剛健自無息，天人知共宗。世無飛昇客，浪說呂仙翁。世無武陵源，異境空蟠胸。惟公秉乾德，七十元舂容。舉家秀而賢，無非乾所鍾。生生之謂易，笑言支長筇。舉杯問蒼天，天高杳無從。我欲携羲篇，相隨鶴山峰。
崑嶽有佳人四章壽黄循齋  其一 陽枋
崑嶽有佳人，婀娜蒼松姿。金石結根柯，綠葉瓊瑶枝。抱陽爐峰春，毓英巴水滋。絲苓濯繁霜，清樾摇坤陲。亭亭拔烟蘿，渠厦誰當支。工師胡弗來，歲寒心自知。
崑嶽有佳人四章壽黄循齋  其二 陽枋
崑嶽有佳人，猗猗凌霜竹。叢篠列委翳，蕭森散清郁。常虛君子心，而聳高人目。嫋嫋鸞鳳棲，濃濃露華沐。玉兔投西隅，金烏出晹谷。瑟僴不可諼，聊爾爲君祝。
崑嶽有佳人四章壽黄循齋  其三 陽枋
崑嶽有佳人，神龜支其床。問龜生何年，太素含混茫。問龜何所餐，沆瀣凝秋陽。問龜何所知，一理周八荒。佳人拊龜笑，我心非汝量。大化難淺測，縮首宜深藏。
崑嶽有佳人四章壽黄循齋  其四 陽枋
崑嶽有佳人，挺挺雲中鶴。帝鄉迴鶩心，人寰寓其託。仰雲引圓吭，九皋窮碧落。瀛湘滄海身，稻粱寄情薄。昨夢世未醒，清唳不容寞。鳴陰子必和，天理亦昭灼。
開慶元年二兒自白水之江陵閒作數語送行且勸歸也 陽枋
舉家出三峽，去鄉二千里。卜築罄囊資，苟全留白水。誅茅炊赤稻，稊稗日嵌齒。芥根充鼎實，屢空啜清泚。殘編發空箱，矮窗聊復爾。晝誦夜無燈，早寢接晏起。江國多雪霜，木火謝司燬。凍沍襲重茅，刮肌復侵髓。瓶儲斗升粒，食聚三百指。子行其謂何，艱難急生理。輕財性則然，苦節此時矣。荆江萃交朋，酬答寧容已。長語廢百事，頻遊迷短晷。接䍦防倒著，拍手兒童恥。食息在顧養，交抨繫金柅。有懷趙乙囊，勿錯孟嘗履。泉竭云自中，風驚吹戍壘。廩粟不可縻，市門亦難倚。我老驚太衰，孫稚要提耳。來歲屬庚申，上旬逢丙子。人事顧天時，溝壑虞近止。梅臘早還家，濁醪同酌兕。
與存子姪王南運上風聯句 陽枋
舟行緩東去，波蹙疑西流。塵揚頻閉目，草偃付囘眸。翩翩泝岸鷺，緩緩沿波鷗。聚沱留積滓，逆浪集浮漚。門窺雨斜入，窗望山相留。棹苦掌痕腫，烟囘眥淚浮。客舟上急急，我楫去悠悠。一程分兩日，半月僅三州。僕嗔糧易竭，客怨利難謀。柁斜橫水面，人宿避沙頭。嘯想武陵虎，化催西海虬。欲寄風伯語，聊以吾詩投。何如還借順，咫尺登瀛洲。
送謝方伯赴試 陽枋
春桑催蠶日遲遲，春蠶食葉開文闈。桃源雖好不可住，高人夢繞故山薇。金雞啁哳喚出日，輕舟短棹風吹衣。莫問虹梁春燕入，莫吟西堂春草萋。水光山色二千里，助君筆底龍蛇飛。丹成九轉天上去，五雲膠轕黄金扉。回首故鄉烟靄暮，城郭如故人民非。年來世事轉頭改，不見華表丁令威。送君南浦祝此語，佇立江干背夕暉。
回陸主簿賀生日詩 陽枋
南華眇彌誇靈椿，八千爲秋八千春。要是循名須責實，人生三萬六千日。世間修短皆自然，造化到底難爲言。一十二萬九千歲，更加五百乾之兌。安樂老仙窮象數，三哥笑言譏淺露。只如三百六十五，天運從來周一度。太羹玄酒常渾渾，何人於中羅八珍。八珍向裏有真味，未可以天而廢人。神數自一而至十，萬物生成由此出。坤兌無首乾無終，陰陽爲用常虛一。顔子聞一以知十，清明氣稟不苟畀。六德六行惟俱全，只向綱常窮所止。人能陋巷樂簞瓢，踐行即是奇男子。看盡古今爲聖賢，底事有經還有權。紛紜雜擾語不盡，匠斤扁斲惟心傳。道至無言而止矣，此外如何別有旨。萬靈昭灼會寸心，須使愛之若桐梓。朅來城市辭山林，蕭蕭兩鬢雪山侵。感甚秋高華晚節，搜枯聊作寒蛩吟。
壽鄧子西知縣 陽枋
猗猗竹繞鄧家灣，亭亭屋背摩圍山。當軒水花日噴薄，覆戶雲葉時斕斑。中有高士金閨客，元從洞府生人間。捧觴天爵役人爵，戯彩前班羅後班。不妨花縣春風晚，且對萱堂白日閒。剩將千卷課兒習，博取一笑開慈顔。和氣向晚薄葱蒨，書聲半夜隨潺湲。只恐天上妬人暇，催公拔宅離塵寰。玉堂將母奉珍鼎，鏘聽羣仙鳴佩環。丹砂九轉戒獨善，刀圭分遣扶艱關。功成麟閣歸來早，筍輿隨步羞桃薦菊紉蘭蕳。
用昌黎賦鳴雁韻勸蹇從叔出峽與乃兄相依 陽枋
楚天空闊雁南飛，整整秋來春又歸。腸斷孤鴻鳴失依，重雲片影儔侶稀。野老吟情託興微，樊籠休羨稻粱肥。岷峨回首寸心違，華亭清唳昔人非。湖北湖南秋水多，洲渚星稀無網羅，平沙雪落聲相和。俛仰塵世應無他，君於此處意如何。
和趙使君喜雨 陽枋
舉頭日日雲如血，遍走羣祠腰漫折。惻隠存君一念間，造物於人豈終絕。天眼豁隨公道開，宵人於此何有哉。煩歊陡逐苛條去，甘澤端從德意來。公心與天同一宇，那是經生分別處。佳句催成頭上雲，仁言散作空中雨。開軒對雨卜香秔，鈴閣無風還自凉。新詩寫出天人際，賡歌細與問蒼蒼。
黄池舟中和全父弟韻 陽枋
江上平隄隄上路，隻輪來往舟沿泝。林疎風葉墜輕黄，征雁聲中秋暗度。來踏東風歸歲暮，佳山好水無重數。揩摩老眼待冬深，更看霜林排雪樹。岸木稠邊屋作鄰，港魚多處鷗成聚。竿蓑擬欲箇中留，却恨冬風催我去。
和存子姪上風嘆 陽枋
家在岷峨峰六六，文章李杜追芳躅。有詩吟破雪飛花，無酒斟來體生粟。觀光上國肩共摩，舟下長江尾相觸。行行得意買湖天，携手風凉曾點浴。
雲山避地 陽枋
依山茅屋兩三間，與世相遺盡日閒。背擁藍屏半天碧，面對參差橫架山。徑草蒙頭雲覆屋，泉甘土肥似盤谷。劍峰林密杳無邊，綿峽潭深幽莫燭。有鮮可食美可茹，康樂和平長自飫。有時拂石弄泉聲，有時策杖登山去。山中日沈山月出，巖暝林晦總佳適。平石如臺倚山隈，準擬結茅閒讀易。尚論古人得我心，商傅周姜漢子陵。好共栽桃艷長春，却恐漁父來相尋。
壽程彥彪簽判乃翁 陽枋
黄鐘宮動夏秋分，夜來一雨如傾盆。炎雲洗盡金天渾，老人星見程家門。老人降生敘南村，昔日聞名今共論。耆英侍坐聆嘉言，八窗玲瓏笑語溫。千載一朝逢漆園，夾拶小澗開窗軒。雲雞月犬聞朝昏，衰情晚態常相存。翠竹紫鳳高騰騫，梧枝裊娜棲雛鵷。琴彈碧玉箜篌蕃，爐養白砂賢弟昆。胎仙三疊舞翩翻，玉液九轉朝崑崙。沆瀣爲飲霞爲餐，菊酒酌客香盈樽。欲隨枕石漱潺湲，只恐鼎養歸天閽。九老圖中姓字尊，月倦指點詩輕捫。莫學劉阮窮溪源，儘教親見眼前七世森仍孫。
回程宣義賀生日詩 陽枋
錦章卷遺書八分，獨繭抽緒浮金盆。太羹玄酒淳風渾，秋草得暖生華門。隔溪來往如幽村，百年時敘從君論。直誼高情無綺言，寒陬冷宇回春溫。鄭公耆英思陶園，顧我芒屐羞高軒。感君昭昭排昏昏，心期好語饒溫存。惠然長風來孤騫，九苞後乘彤庭鵷。肯令穉榻依陳蕃，相對怡愉諧弟昆。跋紅坐久金爐翻，天雞不覺鳴崑崙。清蕭滿腹烟霞餐，歸來捧枵哦空樽。新題壯筆流飛湲，欲持此詩排帝閽。祈我友君同壽尊，座間談笑舌莫捫。伊洛派脈探其源，與世無窮振振繩繩之子孫。
送文大監赴召 陽枋
雲門大卷聲鏗鏘，不比寒谷號蛩螿。長笑歸來書滿床，著眼不用垂簪裳。夤緣仕版亦逢場，一鼎熱處元清凉。年來道心包乾剛，鑑凈水止無迎將。付物大公齊混茫，玲瓏窗牖開八荒。霽月海東懸秋霜，照破蒙昧橫津梁。不才賦資如點狂，柱倚寶瑟心陶唐。冰輪玉井情徜徉，祥雲麗日希餘光。布帛菽粟味尤長，尋繹此樂徒激昂。頎然美人天西方，許我立雪來其旁。欲坐春風吸餘芳，聽說夜話攄中膓。又聞催歸侍玉皇，挈提北斗斟天漿。凈洗世表塵昏黄，席此廣宇歸康莊。起舞掉頭帆飛揚，誓鳴急槳隨烏檣，參同希傳魏伯陽。
送雲山文先生吏部赴召 陽枋
雲山至寶非和璧，光耀燭天難毖密。一朝天子闡坤珍，此寶肯爲蜀人出。寶生蜀東六十年，蜀勢關吳妙陳述。蜀爲頭目吳腹心，頭目清明腹心佚。蜀爲藩籬吳奧堂，藩籬堅固奧堂實。蜀若顛危憂在吳，夔峽豈能遏迸溢。自從蜀口棄三關，托裏金城更崷崒。戎馬衝奔二十年，此城處處皆屹立。虔劉俘掠技已窮，羣聚寶峰頻出入。抵礙堅城不得戰，轉攻雲詔謀虛襲。欲踐辰沅闖廣南，後顧有蜀還恧尼。留屯漢中綴祕師，計俟萬全無一失。我向嘉渝增重屯，大理垂軍須縮絰。夷陵近聞列守戍，似謂蜀險爲難必。或言東晉不用蜀，是時南北只守一。如今敵人斡腹來，不思保蜀更何術。莫虞海道要先防，雲濤湧沸蛟黿慄。臣寶一戰振天威，至今敵膽猶惕怵。莫憂淮堧近建康，萬柁舟師人素習。踏車橫江臣世忠，北人言之魂凜凓。荆南雖云瞰大江，曹瞞百萬幾禽執。趙公堰匱孟公湖，有如弱水蓬萊岌。當今重勢在蜀川，蜀事艱難今轉急。井絡丘墟烟火空，荆棘漫彌虎窟室。頻年旱暵民流亡，褚無完裳瓶無粒。兵將願戰民效死，彼此交病財不給。就中活着猶可爲，民心戴宋元一日。益兵降財勞蜀民，旒冕周諮宜委悉。射干狼毒漫戰吻，芝朮參苓難愈疾。懇切深惟保蜀方，蜀苟措安國寧謐。
和存子姪長吟酆都韻 陽枋
江肥石沒浪壯激，水瘦石露灘無聲。叢深鹿來平都重，林槁鹿去平都輕。消息盛衰有如此，是理見處須分明。孟叟晚年盡心作，孔聖垂老春秋成。當知血氣命於志，不同萬物殊枯榮。好向先生問心極，萬里浮舟入帝城。
長風峽避風和全父弟韻 陽枋
慘舒異氣無異機，交朋論心不論迹。詩書一酌飲芝蘭，風雨連宵聽蕭瑟。旋調詩律破愁城，閒弄局棊消短日。酒來思逸吟轉高，笑罷江橫顔自懌。坐久那知風袂寒，眠酣未問霜衾濕。四時翻轉無停機，一理渾融何所適。佳山好水看已多，江鄉誰作蓴鱸憶。天人之際妙復微，莫事空言須踐實。
讀易書懷 陽枋
家家住坐長安道，日問長安何草草。春到驪山渭水深，拂石臨流苦不早。萬戶千門鎮日開，無邊風月隨人好。滿城花柳斷鶑腸，芳菲易歇天難老。
賦趙守接竹引巖泉 陽枋
冰絲寶瑟無膠柱，事省庭空引泉注。爲愛心隨水色清，從教竹傍山腰去。循除㶁㶁聽潺湲，華襟湛徹生靈根。縱使波深池自滿，尚嫌鯉躍圓荷翻。破除崖岸非落泊，虛室融融自出白。通塞默知箇裏心，媸妍各付水中色。自來道體如泉流，晝夜不舍無春秋。希音解入幽人聽，世間俗耳徒箜篌。沈沈夜永寒聲出，宮商寡和鳴琮璧。山高月冷天地空，寸地希夷無畛域。架竹主人還記年，山下出泉常不乾。凡物有本自無息，對泉玩理高懷寬。先生仁念泉初達，蒼生鎮爾銅烏渴。太空一滴著人清，生意汪洋湖海闊。野人不作名利貪，飲水曲肱心自甘。時乞一甌空煮茗，快讀羲經井九三。
少年看花行寄示誼儒姪 陽枋
少年看花日千遭，黄金買笑俠氣豪。醆斟西凉綠蒲萄，燕歌趙舞紛綺羅。插花上馬玉顔酡，鞭馬如風花底過。九天閶闔手可摩，揚眉不怕金吾訶。杜鵑一聲啼山阿，門掩綠苔愁秦娥。春樹紅顔能幾何，萬里封侯成蹉跎。河南布衣正婆娑，却笑因風想玉珂。未肯巖前捫翠蘿，商丘不唱採芝歌。獨深於易如鄒軻，紫陽真人聲相和。蓮蕩歸來揚其波，我傍梅花讀遺書，不知紛紛坐久落花多。
丙寅八月旦晨興尚早坐而假寐夢與客誦詩云藜羹藿啜蔬園芳黄花晚節凌秋霜因增成十韻寄壬兒 陽枋
僂指寅年已半强，煩歊能幾還凄凉。風葉有聲宵鳴廊，試擁衾紬眠藤床。曉鉦錚錚樓點長，清夢了了哦詩章。藜羹藿啜蔬園芳，黄花晚節凌秋霜。起挑木火然心香，晴雲收雨烟黄江。
謝涪陵劉君舉使君見委北巖堂長詩 陽枋
雪片冬深玩易編，正公和氣理尤渾。八分寫就龍蛇走，巖藤澗樹常蜒蜿。蓮蕩飄裾紫陽學，歸來拂拭莓苔痕。巖前世事幾興廢，道無今古終長存。新來五馬栽桃李，生平伊洛期窮源。下車一笑撫江閣，片心飛度蒼崖根。生香動蕩滿幽谷，秋叢濯雨抽蘭蓀。露華滴晴舞夜鶴，雲葉卷霽吟朝猿。衰翁白首野人服，不愛市井憐山村。太守招來說好語，翠蘿有路猶堪捫。聽終不敢謝疲苶，瘦筇强拄巖檐門。遺書欲傍梅花讀，祇恐使人昭昭己昏昏。
和夔州李約齋燈宵 陽枋
蠶叢今歲看燈宵，可人只有峽中州。白帝綸巾隠敵國，勝勢蜀尾連吳頭。竹枝歌舞喧城市，春聲泛鷗臈浮蟻。府主山村耕稼心，挈客銜盃聊爾爾。咿啞蠻唱雜𪔳鼕，老者前導幼者從。不貪嬉惰樂遊冶，只記時序還桑農。村村蓑笠兒童隊，桑上鷄聲花底吠。春歸野燒雪初融，日上高峰寒早退。生意著人人莫知，但見綠草生清淒。雪戍坐斂荆江北，月華靜照峨眉西。此意洪濛不可道，張皇恐被春風惱。酒澆象澦石無言，春不生榮冬不槁。穿花燕曲弄繁絃，來尋故壘畫堂前。呢喃似與遊人語，今宵行樂寧徒然。得賢千里只須一，大公方寸無他術。厚地不填無底谷，萬流豈漲滄溟溢。我談此語費形容，有似樵聲箇箇同。野蠶作繭自纏縛，拈弄輕絲大巧中。君不見隣女效顰人愛少，萬目睽睽分醜好。
寶祐三年上巳風雨連日成短歌寄誼儒姪 陽枋
風雨飄摇三月三，綺羅罷遊客停驂。滿城春樹烟䰐鬖，朱戶綠窗愁不堪。香芹刺泥燕爭銜，杜鵑欲啼情正含。舞雩兒童笑鴒䳺，堯舜氣象此中涵。鼓瑟高人手可探，淡音非雅亦非南。太守風期神與參，我解此意誰爲談，但覺滿懷春酣酣。花柳蒙迷不可貪，芳菲易歇隨浮嵐。閒閉閣門何所耽，惟見千山萬山秀色郁如藍。
壽制置夏節使 陽枋
丙申蚩尤臨蜀口，三十年餘遭踐蹂。當時五十四郡全，兵與民財堪著手。鋒旗戊午肆長驅，江北江南分戰守。彫瘵僅存六七州，鴻鴈飛鳴狐夜吼。先生受任勢凌兢，倉扁視證亦驚走。無麫餺飥難支撐，將勇兵强民力阜。前賢用蜀當優游，先生端力排紛糾。農炊豈暇勸加餐，春風未始一盃酒。公心只有天地知，雖處艱關安且久。事不辭難功不矜，節度樞垣亦廉取。天下都統捧霞觴，先生一人更誰有。
壽李使君宣義父子同日 陽枋
黄梅雨陣歇窗紗，庚夢醒來槐月斜。拜後拜前懽陸續，老君謫仙同一家。蟬冠醉倒金貂客，異香飄隨青犢車。旋呼五馬博一笑，酒酣逸氣凌蒼霞。培椿植桂弄梧碧，生香不斷樹交花。清凈何須餐沆瀣，抱素肯養瓊田鴉。伯陽參同竊造化，高風海客空乘槎。武陵溪深自流水，天台雲渺維胡麻。神遊八極亦汗漫，大鵬希有爭雄誇。藤床經卷得真諦，五鼎三釜輕豪奢。靜桃宿火熏百和，閒引山泉烹粟芽。自行自坐脚力輕，瘦筇擲棄龍槎枒。從來參苓不到口，雙瞳鏡碧顔春華。我向關頭伴尹喜，共乞刀圭期修遐。阿誰疑年問甲子，純乾一氣健而無息孰測其津涯。
和王季行制幹昌溪即事  其一 陽枋
異境破清愁，狂吟日點頭。前峰方極目，遠嶺又迎眸。石亂屢支舫，灘高常負舟。心亨行有尚，習坎自安流。
和王季行制幹昌溪即事  其二 陽枋
鹽米溪中艇，桑麻雲外村。巖重稀鳥道，石勁少篙痕。赤甲此微峽，溫泉茲小軒。絕憐鷄唱罷，近午日方暾。
過下沱 陽枋
迤衍魚鹽地，清明花柳天。江平拖霧縠，山遠带霜鉛。景好輒作畫，心閒連得篇。汎舟隨暮靄，明月冷浮川。
瞿唐峽 陽枋
壁絕晝昏明，猿高髣髴音。不關天宇窄，自是峽流深。既曉遲朝日，未西還夕陰。扁舟平涉險，憑取有孚心。
和全父弟立秋喜雨 陽枋
造化仁民意，瀟瀟夜雨聲。焦原欣得潤，枯黍喜更生。染出林陰密，濯餘天氣清。秋河從此挽，盡洗北來兵。
茅屋 陽枋
情契居連屋，炊齋霤合烟。放懷行共出，得語坐相傳。竹戶雲深入，蘆窗月半穿。桃源今得趣，堪賦擬前賢。
和黄循齋送景正輔戶曹之夔三首  其一 陽枋
要路倦登臨，淵明徑好尋。卷收名利幟，揭示聖賢心。月使千家滿，霜從兩鬢侵。逃空三峽客，屬耳聽蛩音。
和黄循齋送景正輔戶曹之夔三首  其二 陽枋
自脫樊籠役，潛心克己私。是求從此日，非莫問前時。郡改山元在，江流石不移。人心日瀾倒，先覺仰扶持。
和黄循齋送景正輔戶曹之夔三首  其三 陽枋
淺見論成敗，先幾燭是非。端倪還眇眇，勳績自巍巍。學僻門常掩，詩枯毫懶揮。何時住巖下，質問此心微。
輓黄循齋  其一 陽枋
桂賸爐峰月，香飄字水春。姓名天下客，抱負洛中人。膴仕方三紀，徂年未六旬。循齋餘售用，何必歎窮民。
輓黄循齋  其二 陽枋
憶昔論文友，如今舐鼎仙。周經談正印，易學話真傳。一樂堂中語，三生石上緣。蓮峰望崑嶽，惆悵白雲連。
挽故人  其一 陽枋
公生百載下，學契五峰心。崇鼎屹重器，洪鐘希太音。詞源擅翻海，句律善舂金。材古誰人識，清歌和慘吟。
挽故人  其二 陽枋
卓世輕財易，懸知種德難。有貧皆粟帛，無骼不衾棺。紅樹悲春早，孤松忍歲寒。輕颸生宰木，多少鼻成酸。
挽鄭廣安 陽枋
壯節從丁卯，奇功歲轉新。有征皆鼓勇，無戰不鏖塵。棠國香凝月，榆關夢熟春。吁嗟河北地，今日尚終臣。
挽武龍蹇巡檢  其一 陽枋
仁者壽宜得，王臣忠可嘉。功名雖有約，雲月自爲家。義粟饑中糶，慈梁雨後斜。百年回首處，溪冷欲梅花。
挽武龍蹇巡檢  其二 陽枋
叩戶憶曾識，升堂期再尋。仙遊誠絕往，俗慮苦盈襟。菡萏晚猶好，荼䕷霜不侵。思君望阡隴，遠樹白雲深。
挽伏德華主簿  其一 陽枋
黌堂深惜昔，六典共尋源。合遂齊飛鶚，嘉逾競化鵾。紅顔君早去，白髮我空存。方寸千年事，悽然誰與論。